**APSTIPRINĀTS**

ar Limbažu novada domes

30.06.2020. sēdes lēmumu (protokols Nr.14, 37.§)

Limbažos

2020.gadā

Limbažu novada pašvaldības 2019.gada publiskais pārskats

Satura rādītājs

**Limbažu novada pašvaldības Domes priekšsēdētāja uzruna2**

**Pamatinformācija 5**

Iestādes juridiskais statuss5

Politikas jomas, nozares, apakšnozares vai funkcijas, par kurām iestāde ir atbildīga8

Iestādes darbības virzieni un mērķi, īstenotās budžeta programmas un pārskata gada galvenie uzdevumi (prioritātes, pasākumi)9

Padotībā esošās iestādes25

**Finanšu resursi un iestādes darbības rezultāti30**

Pamatbudžeta finansējums un tā izlietojums30

Pašvaldības līdzdalība kapitālsabiedrību pamatkapitālā32

Pašvaldības īpašumu novērtējums33

**Personāls35**

**Komunikācija ar sabiedrību36**

Pasākumi, kas veikti sabiedrības informēšanai un izglītībai36

Pasākumi sabiedrības viedokļa izzināšanai par apmierinātību ar iestādes darba kvalitāti un to rezultāti37

Sadarbība ar nevalstisko sektoru un iedzīvotājiem37

**2020.gadā plānotie pasākumi42**

**Pielikumi43**



**Cienījamais Limbažu novada pašvaldības publiskā pārskata lasītāj!**

Limbažu novada pašvaldība 2019. gadā turpināja nodrošināt pašvaldības funkciju izpildi, lai attīstītu novada saimniecisko darbību, kā arī veicinātu Eiropas Savienības fondu apguvi. Pašvaldības prioritātes bija izglītība, ielu un lauku ceļu infrastruktūras sakārtošana, kā arī Eiropas Savienības fondu apguve.

Darbības programmas “Izaugsme un nodarbinātība” 8.1.2.specifiskā atbalsta mērķa “Uzlabot vispārējās izglītības iestāžu mācību vidi” ietvaros 2020. gadā noslēgsies Limbažu novada ģimnāzijas dienesta viesnīcas ēkas pārbūve. Pēc pārbūves pilnībā tiks atjaunotas dienesta viesnīcas telpas, nosiltināta ēka, ievērojami uzlabojot tās energoefektivitāti un ēkas pirmais stāvs tiks pielāgots cilvēkiem ar kustību traucējumiem. Turpmāk projektā plānots veikt Limbažu sporta halles atjaunošanas darbus, nomainot jumta un sienu konstrukcijas ar industriāli ražotiem sendviču paneļiem, atjaunojot ventilācijas sistēmu, nomainot zāles grīdas segumu, kā arī veicot siltummezgla pārbūvi ar iespēju pieslēgties pilsētas siltumtīklam.

2019. gadā turpinājām nodrošinātas brīvpusdienas 5-gadīgiem un 6-gadīgiem bērniem, kuri apgūst obligāto pirmsskolas apmācību un 5.-7.klašu skolēniem Limbažu novada pamata un vispārējās izglītības iestādēs. No 1.septembra līdz 31.maijam sedzam braukšanas izdevumus starppilsētas un reģionālās nozīmes sabiedriskajā transportā skolēnu nokļūšanai uz mācībām Limbažu novada izglītības un interešu izglītības iestādēs.

2019.gada beigās pašvaldība noslēdza vienošanos ar Centrālo finanšu un līgumu aģentūru par projekta ”Pakalpojumu infrastruktūras attīstība deinstitucionalizācijas plāna īstenošanai Limbažu novadā” īstenošanu. Projekta mērķis ir sabiedrībā balstītu sociālo pakalpojumu infrastruktūras izveide Limbažu novada pašvaldībā kā rezultātā tiks izveidotas 12 grupu dzīvokļu vietas un 2 atelpas brīža pakalpojuma vietas pilngadīgām personām ar garīga rakstura traucējumiem.

2020. gadā noslēgsies multifunkcionāla centra būvniecība Skultē, Edgara Liepiņa ielā 2. Jaunajā ēkā tiks nodrošinātas konsultācijas iedzīvotājiem ar pašvaldību saistītos jautājumos, pašvaldībai adresēto dokumentu pieņemšana un informācijas sniegšanu tūristiem. Tāpat tajā paredzētas bibliotēkas un lasītavas telpas, sanāksmju zāle, kur rīkot seminārus un dažādas tikšanās.

2019. gadā apjomīgs darbs un līdzekļi ieguldīti ielu un lauku ceļu infrastruktūras sakārtošanā. 2019. gadā Limbažu novada pašvaldība īstenoja projektus saskaņā ar Limbažu novada attīstības programmas 2017. – 2023.gadam noteiktajām novada attīstības prioritātēm, rīcības virzieniem un uzdevumiem. Turpinājām vairāku projektu īstenošanu uzņēmējdarbības veicināšanai, labiekārtojot vai revitalizējot degradētās teritorijas uzņēmējdarbības attīstībai. Lai veicinātu uzņēmējdarbību, pašvaldība turpināja degradētās teritorijas revitalizācijas Limbažu pilsētas ZA daļā projekta īstenošanu, nodrošinot vides ilgtspēju veicinošu teritoriālo izaugsmi un jaunu darba vietu radīšanu. Teritorijā, ko ieskauj Meliorācijas, Meža un Tīrumu iela, tika izbūvēta ap 1400 m2 angāra tipa ražošanas ēka, kā arī asfaltēti laukumi piekļuves un produkcijas uzglabāšanas vajadzībām. 2019. gadā izstrādāts tehniskais projekts ražošanas vajadzībām izmantojamas ēkas būvniecībai Limbažos, Meliorācijas ielā 14, kuru plānots izmantot ar kokapstrādes jomu saistīta uzņēmuma vajadzībām. ERAF līdzfinansētā projekta “Limbažu pilsētas A daļas degradēto teritoriju revitalizēšana, uzlabojot pieejamību” ietvaros Limbažos noslēdzās Noliktavu ielas pārbūve un noslēgumam tuvojas Mehanizācijas ielas pārbūve. Uzsākta Tīrumu ielas pārbūve. Umurgas pagastā ELFLA projekta ietvaros pabeigta pašvaldības grants seguma ceļa Lauciņi - Kubulnieki 4,95 km posma pārbūve.

2019. gadā paredzējām arī nekustamā īpašuma nodokļa atvieglojumus, kurus, bez likumos noteiktajiem, saņem I un II grupas invalīdi (50 un 25% apmērā), ja nekustamais īpašums atrodas Limbažu novadā, netiek izmantots saimnieciskai darbībai un iznomāts citām personām, kā arī zemes īpašnieki, kuru zemei noteikts nekustamā īpašuma lietošanas mērķis – lauksaimniecība. Nekustamā īpašuma nodokļa likme ir 1.25% no zemes vienības kadastrālās vērtības. Limbažu novadā joprojām netiek apliktas ar nekustamā īpašuma nodokli saimniecības ēkas. Papildus tam nekustamā īpašuma nodokļu atlaides saņem arī eksportējošie uzņēmumi tirgus pārorientācijas gadījumos 50 % apmērā de minimis ietvaros uz vienu gadu, ja tiek saglabāts darbinieku skaits 80 % apmērā pret iepriekšējā pārskata perioda esošo vidējo darbinieku skaitu un preču vai pakalpojumu eksports sastāda vismaz 50 % no neto apgrozījuma pēdējā gada pārskatā.

Projektu konkursu ietvaros, turpinājām atbalstīt dažādas novada iedzīvotāju iniciatīvas. Paredzējām finansējumu NVO un iedzīvotāju grupām, Vecpilsētas vēsturiskā centra ēku fasāžu un jumtu renovācijai, daudzdzīvokļu māju siltumnoturības uzlabošanai, daudzdzīvokļu māju iekšpagalmu sakārtošanai, komercdarbības uzsākšanai, kanalizācijas pievadu izbūvei u.c. Atbalstītas tika arī dažādas sporta un kultūras aktivitātes.

Lai uzlabotu pakalpojumu pieejamību un optimizētu finanšu resursus Limbažu novada pašvaldība veikusi pašvaldības iestāžu reorganizāciju. 2019. gadā reorganizēta Limbažu Galvenā bibliotēka un pagastu bibliotēkas, izveidojot vienu iestādi – Limbažu Galveno bibliotēku ar 14 struktūrvienībām, saglabājot to esošos nosaukumus, nodrošinot bibliotekāro pakalpojumu pieejamību iedzīvotājiem pašvaldības administratīvajā teritorijā, vienlaikus nodrošinot efektīvu resursu izmantošanu. Ņemot vērā to, ka Emiļa Melngaiļa Vidrižu novadpētniecības muzejs neatbilst muzeja statusam, pieņemts lēmumus to pārveidot par kultūrizglītības centru “Melngaiļa sēta”. 2019.gadā noslēgusies Sociālās aprūpes centra – pansionāta „Pērle” un Veco ļaužu mītnes „Cerība” reorganizācija, izveidojot vienu iestādi. Reorganizējot Limbažu novada tūrisma centru izveidota pašvaldības aģentūra “LAUTA”, kuras mērķis ir veidot Limbažu novada atpazīstamību un identitāti, īstenot tūrisma, uzņēmējdarbības, kā arī sociālās uzņēmējdarbības politiku, veicināt tautas jaunradi, sekmēt materiālo un nemateriālo kultūras vērtību un tradīciju pārmantošanu, mūžizglītību, sociālo līdzdalību, kultūras mantojuma pieejamību, veidojot un piedāvājot daudzveidīgus, un kvalitatīvus kultūras tūrisma pakalpojumus, tūrisma un kultūrvēsturisko objektu uzturēšanu, apsaimniekošanu un attīstību vietējā, reģionālā, nacionālā un starptautiskā līmenī.

Ņemot vērā to, ka Iedzīvotāju ienākuma nodoklis ir galvenais pašvaldības ieņēmumu avots, Limbažu novada pašvaldība saskata riskus un neskaidrus apstākļus situācijā, kad proporcionālā IIN sadale starp valsti un pašvaldību budžetu tiek noteikta tikai uz gadu nevis ilgākā termiņā, jo pašvaldībai ir nepieciešams plānot attīstību vidējā termiņā un ilgtermiņā. Riskus rada nodokļu politikas reforma, kas pēc būtības ir atbalstāma, tomēr attiecībā uz pašvaldībām nav zināms, kāds būs valsts kompensāciju mehānisms, ja šīs reformas rezultātā pašvaldībām tiks samazināta IIN proporcionālā sadale. Neskaidra ir arī valsts politika attiecībā uz Valsts kases aizdevumu piešķiršanu pašvaldībām, kas apdraud iespēju ilgtermiņā īstenot gan Eiropas Savienības fondu projektus, gan lielākus pašvaldības projektus. Pieaugot minimālajam atalgojumam, pašvaldībai jāplāno finansējums pašvaldībā nodarbināto minimālās algas likmes celšanai. Tā kā pašvaldība saskaras ar labi kvalificētu speciālistu trūkumu, kā arī nepieciešamību noturēt esošos speciālistus, pieaugot minimālajai algai, jādomā par atalgojuma celšanas iespējām speciālistiem. Jo minimālās algas apmērs atsevišķos gadījumos, tikai nedaudz atšķiras no speciālistu atalgojuma, līdz ar to pastāv risks, ka labi kvalificēti speciālisti var aizplūst uz lielajām pilsētām.

Ļoti būtisks faktors, kas ietekmēs Limbažu novada pašvaldību 2020. un 2021. gadā ir Covid-19 infekcijas uzliesmojums un tā radītā ietekme dažādās jomās, sākot no uzņēmējdarbības līdz sociālajai jomai. Sagaidāms bezdarba pieaugums, apdraudēta uzņēmējdarbības attīstība, jo ražošana, eksports var samazināties vai apstāties pilnībā, vienlaikus radot nepieciešamību palielināt finansējumu sociālā atbalsta programmām un radot ieņēmumu samazinājumu pašvaldības budžetā. Šis ir būtisks faktors, kas atstās ietekmi uz pašvaldības izaugsmi un attīstību.

Būtisks jautājums, kas pašvaldībai jārisina 2020. un 2021. gadā ir nepietiekamais un novecojošais dzīvojamo platību skaits Limbažos. Pašvaldībai jārisina gan pašvaldības īres un sociālās dzīvojamās telpu vajadzība, kas izriet no likuma „Par palīdzību dzīvokļa jautājumu risināšanā” prasībām, tāpat arī jāmeklē investori, kas varētu veikt iedzīvotāju pirktspējai atbilstošu mājokļu celtniecību. Jaunas dzīvojamās platības ir būtisks faktors, kas ļautu piesaistīt novadam jaunas ģimenes un veicinātu iedzīvotāju skaita pieaugumu. Jautājums, kurš jārisina ir arī nepietiekamais vietu skaits pansionātos.


Arī nepietiekamais finansējums no valsts Autoceļu fonda būtiski ietekmē pašvaldības budžetu, ņemot vērā slikto ceļu stāvokli, pašvaldība ik gadu no saviem budžeta līdzekļiem paredz arvien lielāku finansējumu ceļu sakārtošanai.

Didzis Zemmers

Limbažu novada pašvaldības Domes priekšsēdētājs



**1. PAMATINFORMĀCIJA**

Limbažu novads atrodas Vidzemes ziemeļrietumos. To veido Limbažu pilsēta, kas ir novada centrs, un septiņi pagasti – Katvaru pagasts, Limbažu pagasts, Pāles pagasts, Skultes pagasts, Umurgas pagasts, Vidrižu pagasts un Viļķenes pagasts. Limbažu novads ietilpst Rīgas plānošanas reģionā, ir viens no 21 reģionālās nozīmes attīstības centriem un viena no 119 Latvijas administratīvajām teritorijām. Limbažu novads robežojas ar Salacgrīvas, Alojas, Kocēnu, Pārgaujas, Krimuldas, Sējas un Saulkrastu novadiem. Limbažu novada kopējā platība ir 117 003,5 [[1]](#footnote-1) ha

Uz 2020.gada 1.janvāri Limbažu novadā deklarēti vai Limbažu novadu norādījuši kā savu dzīvesvietu 17 645[[2]](#footnote-2) iedzīvotāji, no tiem: Limbažos 7306 iedzīvotāji, Katvaru pagastā 1171 iedzīvotājs, Limbažu pagastā 2162 iedzīvotāji, Pāles pagastā 674 iedzīvotāji, Skultes pagastā 2715 iedzīvotāji, Umurgas pagastā 1083 iedzīvotāji, Vidrižu pagastā 1339 iedzīvotāji un Viļķenes pagastā 1195 iedzīvotāji. Salīdzinot ar 2018. gadu, Limbažu novadā iedzīvotāju skaits ir pieaudzis par 208 iedzīvotājiem. Lielākais iedzīvotāju skaita pieaugums vērojams Skultes pagastā, kas saistīts ar piejūras tuvumu.

Pēc Limbažu novada Dzimtsarakstu nodaļas datiem redzams, ka mirušo personu skaits attiecībā pret jaundzimušo skaitu vēl joprojām pieaug.

Limbažu novadā reģistrētais bezdarba līmenis 2019.gada 31.decembrī bija 5% (499 bezdarbnieki)[[3]](#footnote-3), bet vasaras mēnešos tam ir tendence samazināties. Piemērām, uz 31.jūliju bezdarba līmenis Limbažu novadā bija 3,7% (372 bezdarbnieki), kas daļēji saistīts ar sezonālo darbu ietekmi.

**1.1. Iestādes juridiskais statuss**

Limbažu novada pašvaldība, reģistrācijas Nr. 90009114631, juridiskā adrese: Rīgas iela 16, Limbaži, Limbažu novads, LV-4001 ir valsts vietējā pārvalde, kas ar pilsoņu vēlētas pārstāvniecības — domes, un tās izveidoto institūciju un iestāžu starpniecību nodrošina likumos noteikto funkciju un pašvaldības brīvprātīgo iniciatīvu izpildi, ievērojot valsts un attiecīgās administratīvās teritorijas iedzīvotāju intereses.

Pašvaldības iedzīvotāju pārstāvību nodrošina ievēlēts pašvaldības lēmējorgāns – Limbažu novada dome, kas:

* pieņem lēmumus;
* nosaka pašvaldības institucionālo struktūru (Pielikums Nr.1);
* lemj par autonomo funkciju un brīvprātīgo iniciatīvu īstenošanu un par kārtību, kādā nodrošina pašvaldībai deleģēto valsts pārvaldes funkciju un pārvaldes uzdevumu izpildi;
* apstiprina pašvaldības budžetu un nosaka tā izpildes kārtību;
* atbilstoši kompetencei ir atbildīga par pašvaldības institūciju tiesisku darbību un finanšu līdzekļu izlietojumu.

Limbažu novada dome, atbilstoši Republikas pilsētas domes un novada domes vēlēšanu likumam, sastāv no 15 deputātiem. 2017. gada 3. jūnija pašvaldības vēlēšanās, darbam Limbažu novada domē tika ievēlēti šādi deputāti:

* Didzis Zemmers (Zaļo un Zemnieku savienība)
* Aigars Legzdiņš (Zaļo un Zemnieku savienība)
* Gunta Ozola (Zaļo un Zemnieku savienība)
* Edmunds Zeidmanis (Zaļo un Zemnieku savienība)
* Dainis Jurka (Zaļo un Zemnieku savienība)
* Artis Ārgalis (Zaļo un Zemnieku savienība)
* Māris Beļaunieks (Jaunā konservatīvā partija)
* Mārtiņš Aizpurietis (Jaunā konservatīvā partija)
* Ģirts Vilciņš (Jaunā konservatīvā partija)
* Taiga Plitniece (Vienotība)
* Ziedonis Rubezis (Reģionālā alianse)
* Andris Garklāvs (Vidzemes partija)
* Andis Zaļaiskalns (Vidzemes partija)
* Gundars Plešs (Nacionālā apvienība ''Visu Latvijai!'' – ''Tēvzemei un Brīvībai/LNNK'')
* Jānis Bārbalis (KPV LV)



Divi no Domē ievēlētajiem deputātiem pieņēma lēmumu turpināt darbu pagastu pārvaldē kā pārvalžu vadītāji, līdz ar to, pamatojoties uz Domes deputāta, priekšsēdētāja 1.vietnieka Daiņa Jurkas 2018. gada 14. marta iesniegumu, šajā amatā, viņa vietā stājās Ineta Zariņa, savukārt pamatojoties uz Domes deputāta Arta Ārgaļa 19.07.2017. iesniegumu, viņa vietā stājās Jānis Remess. Jānis Remess 04.12.2017. iesniedza iesniegumu par deputāta pilnvaru nolikšanu, tā rezultātā deputāta pienākumu pilda Reinis Siliņš.

Limbažu novada domē ir izveidotas 4 komitejas: Izglītības, kultūras un sporta jautājumu komiteja (7 deputātu sastāvā), Sociālo un veselības jautājumu komiteja (7 deputātu sastāvā), Finanšu komiteja (9 deputātu sastāvā) un Teritorijas attīstības komiteja (7 deputātu sastāvā). Lai nodrošinātu ātrāku lēmumu pieņemšanu un visu deputātu informētību par komitejās pieņemtajiem lēmumiem un debatētajiem jautājumiem, 2019. gadā tika organizētas apvienoto komiteju sēdes.

2019.gadā notika 28 Limbažu novada domes sēdes (no tām 16 ārkārtas domes sēdes un 12 kārtējās domes sēdes), 6 Sociālo un veselības jautājumu komitejas sēdes, 2 Teritorijas attīstības komitejas sēdes, 4 Izglītības, kultūras un sporta jautājumu komitejas sēdes, 20 apvienoto komiteju sēdes.

Limbažu novada dome 2018.gadā izveidoja Limbažu novada pašvaldības administrāciju, kas nodrošina domes pieņemto lēmumu izpildi, kā arī tās darba organizatorisko un tehnisko apkalpošanu, organizē vietējās pārvaldes darbu, ievērojot normatīvo aktu prasības, tajā skaitā domes lēmumu sagatavošanu un to virzību, administratīvo aktu izdošanu, pārvaldes vienību darba organizēšanu, un atbild par normatīvo aktu ievērošanu un piemērošanu. Administrācija sastāv no:

* Administratīvās nodaļas;
* Finanšu nodaļas;
* Juridiskās nodaļas;
* Attīstības nodaļas;
* Nekustamā īpašuma un teritoriālā plānojuma nodaļas;
* Limbažu pilsētas un pašvaldības īpašumu apsaimniekošanas nodaļas;
* Izglītības un kultūras nodaļas;
* Informācijas tehnoloģiju nodaļas;
* Būvvaldes;
* Ekonomistiem;
* Katvaru pagasta pārvaldes;
* Limbažu pagasta pārvaldes;
* Pāles pagasta pārvaldes;
* Skultes pagasta pārvaldes;
* Umurgas pagasta pārvaldes;
* Vidrižu pagasta pārvaldes;
* Viļķenes pagasta pārvaldes.

Lai nodrošinātu efektīvu resursu izmantošanu, Limbažu novada pašvaldības administrācijā no 2018. gada atsevišķos pagastos vienam pagasta pārvaldes vadītājam deleģēta divu pagastu pārvaldība. Attiecīgi, viens pārvaldes vadītājs ir Vidrižu pagasta un Limbažu pagasta teritorijā, kā arī Katvaru pagasta un Umurgas pagasta teritorijā.

**1.2. Politikas jomas, nozares, apakšnozares vai funkcijas, par kurām iestāde ir atbildīga**

Likumā “Par pašvaldībām” noteikts, ka pašvaldību kompetencē ir valsts vietējās pārvaldes un sociāli ekonomiskās, kā arī kultūras un izglītības veicināšanas funkcijas, bet to pienākums it īpaši ir:

* organizēt iedzīvotājiem komunālos pakalpojumus (ūdensapgāde un kanalizācija; siltumapgāde; sadzīves atkritumu savākšana un izvešana; notekūdeņu savākšana, novadīšana un attīrīšana);
* gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana, industriālo atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana);
* uzturēt vietējas nozīmes īpaši aizsargājamos dabas objektus, noteikt kārtību, kādā izmantojami publiskā lietošanā esošie meži un ūdeņi, ja likumos nav noteikts citādi;
* gādāt par izglītību un rūpēties par kultūru (skolas vecumu sasniegušo bērnu uzskaite un nodrošināšana ar vietām mācību un audzināšanas iestādēs, kā arī šo iestāžu izveidošana un darbības nodrošināšana; ārpusskolas bērnu iestāžu izveidošana un uzturēšana; iedzīvotājiem noteikto tiesību nodrošināšana pamatizglītības un vispārējās vidējās izglītības iegūšanā; pašvaldības muzeju darbības nodrošināšana un kultūras pieminekļu uzturēšana; citu pašvaldības kultūras iestāžu darbības nodrošināšana; tautas bibliotēku izveidošana un to darbības nodrošināšana);
* veicināt iedzīvotāju primāro veselības aprūpi (darba telpu nodrošināšana doktorātiem, ambulancēm un feldšeru punktiem) un veselīgu dzīvesveidu;
* nodrošināt sociālo palīdzību (sociālo aprūpi) maznodrošinātajām ģimenēm un sociāli mazaizsargātajām personām (daudzbērnu ģimenēm, bāreņiem, bez vecāku apgādības palikušajiem bērniem, politiski represētajiem, vientuļajiem invalīdiem un pensionāriem);
* kārtot adopcijas, aizbildnības un aizgādnības lietas;
* izveidot un uzturēt pašvaldības dzīvojamo fondu un sniegt palīdzību iedzīvotājiem dzīvokļa jautājumu risināšanā;
* sekmēt uzņēmējdarbību savā administratīvajā teritorijā (pasākumi monopoldarbības ierobežošanai un konkurences veicināšanai; atļauju un licenču izsniegšana uzņēmējdarbībai, ja tas paredzēts likumos);
* rūpēties par bezdarba samazināšanu; organizēt bezdarbniekiem algotos pagaidu sabiedriskos darbus;
* gādāt par sabiedrisko kārtību, apkarot žūpību un netiklību;
* saskaņā ar attiecīgās administratīvās teritorijas attīstības plānu noteikt tās apbūves kārtību;
* veikt civilstāvokļa aktu reģistrāciju;
* savākt un sniegt valsts statistikai nepieciešamās ziņas;
* veikt nepieciešamos pasākumus vēlēšanu un tautas nobalsošanas organizēšanā.

**1.3. Iestādes darbības virzieni un mērķi, īstenotās budžeta programmas un pārskata gada galvenie uzdevumi (prioritātes, pasākumi)**

Lai nodrošinātu pašvaldības autonomo funkciju un brīvprātīgo iniciatīvu izpildi, Dome ir tiesīga izdot saistošus noteikumus, paredzot administratīvo atbildību par to pārkāpšanu, ja tas nav paredzēts likumos, šādos jautājumos:

* par republikas pilsētas vai novada teritorijas apbūvi;
* par publiskā lietošanā esošo mežu un ūdeņu, kā arī par republikas pilsētas vai novada īpaši aizsargājamo dabas un kultūras objektu aizsardzību un uzturēšanu;
* par tirdzniecību publiskajās vietās, kā arī par alkoholisko dzērienu mazumtirdzniecības laika un vietas ierobežojumiem;
* par sabiedrisko kārtību;
* par namu un to teritoriju un būvju uzturēšanu;
* par sanitārās tīrības uzturēšanu un īpašumam piegulošās publiskā lietošanā esošās teritorijas (gājēju ietves, izņemot sabiedriskā transporta pieturvietas, grāvji, caurtekas vai zālāji līdz brauktuves malai) kopšanu;
* par reklāmas materiālu, izkārtņu, sludinājumu un citu informatīvo materiālu izvietošanu publiskās vietās;
* par sabiedriskā transporta lietošanu;
* par republikas pilsētas vai novada teritorijas labiekārtošanu, zaļumstādījumu uzturēšanu un aizsardzību;
* par mājdzīvnieku uzturēšanu;
* par republikas pilsētas vai novada pašvaldības inženierkomunikāciju un transporta infrastruktūras aizsardzību;
* par dzīvojamo māju (dzīvokļu) pārveidošanu par nedzīvojamām mājām (nedzīvojamām telpām) atbilstoši pašvaldības teritoriālās attīstības plānam;
* par citiem likumos un Ministru kabineta noteikumos paredzētajiem jautājumiem.

**2019. gadā Limbažu novada administratīvajā teritorijā spēkā stājušies šādi saistošie noteikumi:**

|  |
| --- |
| Saistošie noteikumi Nr.43 “Grozījumi Limbažu novada pašvaldības 2019.gada 7.februāra saistošajos noteikumos Nr.6 „Par Limbažu novada pašvaldības 2019.gada speciālo budžetu laikā no 2019.gada 1.janvāra līdz 2019.gada 31.decembrim”” |
| Saistošie noteikumi Nr.42 “Grozījumi Limbažu novada pašvaldības 2019.gada 7.februāra saistošajos noteikumos Nr.7 „Par Limbažu novada pašvaldības 2019.gada pamatbudžetu laikā no 2019.gada 1.janvāra līdz 2019.gada 31.decembrim”” |
| Saistošie noteikumi Nr.40 "Grozījumi Limbažu novada pašvaldības 2019.gada 7.februāra saistošajos noteikumos Nr. 6 „Par Limbažu novada pašvaldības 2019.gada speciālo budžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr.39 "Grozījumi Limbažu novada pašvaldības 2019.gada 7.februāra saistošajos noteikumos Nr.7 „Par Limbažu novada pašvaldības 2019.gada pamatbudžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr.38 "Grozījumi Limbažu novada pašvaldības 2012.gada 20.decembra saistošajos noteikumos Nr.40 „Par Limbažu novada pašvaldības palīdzību audžuģimenei”" |
| Saistošie noteikumi Nr.37 "Grozījumi Limbažu novada pašvaldības 2019.gada 7.februāra saistošajos noteikumos Nr.7 „Par Limbažu novada pašvaldības 2019.gada pamatbudžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr.36 "Grozījumi Limbažu novada pašvaldības 2019. gada 7. februāra saistošajos noteikumos Nr.6 „Par Limbažu novada pašvaldības 2019. gada speciālo budžetu laikā no 2019. gada 1. janvāra līdz 2019. gada 31. decembrim”" |
| Saistošie noteikumi Nr.35 “Grozījumi Limbažu novada pašvaldības 2019. gada 7. februāra saistošajos noteikumos Nr.7 „Par Limbažu novada pašvaldības 2019. gada pamatbudžetu laikā no 2019. gada 1. janvāra līdz 2019. gada 31. decembrim”” |
| Saistošie noteikumi Nr.34 "“Grozījumi Limbažu novada pašvaldības 2017. gada 26. oktobra saistošajos noteikumos Nr.31 „Par sociālās palīdzības sniegšanu Limbažu novadā””" |
| Saistošie noteikumi Nr.33 “Grozījumi Limbažu novada pašvaldības 2017. gada 26. oktobra saistošajos noteikumos Nr.30 „Par Limbažu novada pašvaldības pabalstiem” |
| Saistošie noteikumi Nr.32 „Grozījumi Limbažu novada pašvaldības 2012.gada 16.februāra saistošajos noteikumos Nr.5 „Limbažu novada pašvaldības nolikums”” |
| Saistošie noteikumi Nr.31 “Grozījumi Limbažu novada pašvaldības 2019.gada 7.februāra saistošajos noteikumos Nr.6 „Par Limbažu novada pašvaldības 2019.gada speciālo budžetu laikā no 2019.gada 1.janvāra līdz 2019.gada 31.decembrim”” |
| Saistošie noteikumi Nr.30 “Grozījumi Limbažu novada pašvaldības 2019.gada 7.februāra saistošajos noteikumos Nr.7 „Par Limbažu novada pašvaldības 2019.gada pamatbudžetu laikā no 2019.gada 1.janvāra līdz 2019.gada 31.decembrim”” |
| Saistošie noteikumi Nr.29 ''Grozījumi Limbažu novada domes 2019. gada 24. janvāra saistošajos noteikumos Nr.5 “Par Limbažu novada tūrisma un uzņēmējdarbības attīstības aģentūra” maksas pakalpojumiem”'' |
| Saistošie noteikumi Nr.28 ''Grozījumi Limbažu novada pašvaldības 2012.gada 24.maija saistošajos noteikumos Nr.16 „Par svētku pabalstiem”'' |
| Saistošie noteikumi Nr.27 “Grozījumi Limbažu novada pašvaldības 2017. gada 26. oktobra saistošajos noteikumos Nr.31 „Par sociālās palīdzības sniegšanu Limbažu novadā”” |
| Saistošie noteikumi Nr.26 “Grozījumi Limbažu novada pašvaldības 2017.gada 26. oktobra saistošajos noteikumos Nr.30 „Par Limbažu novada pašvaldības pabalstiem”” |
| Saistošie noteikumi Nr.25 „Grozījums Limbažu novada pašvaldības 2012.gada 16.februāra saistošajos noteikumos Nr.5 „Limbažu novada pašvaldības nolikums”” |
| Saistošie noteikumi Nr.24 "Grozījumi Limbažu novada pašvaldības 2019.gada 7.februāra saistošajos noteikumos Nr.6 „Par Limbažu novada pašvaldības 2019.gada speciālo budžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr.23 "Grozījumi Limbažu novada pašvaldības 2019.gada 7.februāra saistošajos noteikumos Nr.7 „Par Limbažu novada pašvaldības 2019.gada pamatbudžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr. 20 "Decentralizēto kanalizācijas pakalpojumu sniegšanas un uzskaites kārtība Limbažu novadā" |
| Saistošie noteikumi Nr.19 "Grozījumi Limbažu novada pašvaldības 2019.gada 7.februāra saistošajos noteikumos Nr.6 „Par Limbažu novada pašvaldības 2019.gada speciālo budžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr.18 "Grozījumi Limbažu novada pašvaldības 2019.gada 7.februāra saistošajos noteikumos Nr.7 „Par Limbažu novada pašvaldības 2019.gada pamatbudžetu laikā no 2019.gada 1.janvāra līdz 2019.gada 31.decembrim”" |
| Saistošie noteikumi Nr. 17 "Grozījumi Limbažu novada pašvaldības 2012.gada 16.februāra saistošajos noteikumos Nr.5 „Limbažu novada pašvaldības nolikums”" |
| Saistošie noteikumi Nr.16 "Par Limbažu novada domes 2009.gada 30.jūlija saistošo noteikumu Nr.3 „Pasažieru pārvadājumu ar vieglajiem taksometriem licencēšanas noteikumi” atzīšanu par spēku zaudējušiem" |
| Saistošie noteikumi Nr.15 "Par mājas (istabas) dzīvnieku reģistrācijas, uzskaites, turēšanas un izķeršanas kārtību Limbažu novadā" |
| Saistošie noteikumi Nr.14 "Grozījumi Limbažu novada domes 2015.gada 25.jūnija saistošajos noteikumos Nr.14 „Par Limbažu novada pašvaldības nodevām" |
| Saistošie noteikumi Nr.13 "Grozījums Limbažu novada domes 2019.gada 24.janvāra saistošajos noteikumos Nr.5 „Par Limbažu novada tūrisma un uzņēmējdarbības attīstības aģentūra” maksas pakalpojumiem”" |
| Saistošie noteikumi Nr.11 "Grozījumi Limbažu novada domes 2012.gada 22.marta saistošajos noteikumos Nr.8 „Par bērnu uzņemšanas un atskaitīšanas kārtību Limbažu novada pašvaldības izglītības iestādēs, kas īsteno pirmsskolas izglītības programmas”" |
| Saistošie noteikumi Nr.9 "Grozījumi Limbažu novada domes 2012.gada 25.oktobra saistošajos noteikumos Nr.34 „Par Limbažu novada pašvaldības palīdzību dzīvojamo telpu jautājumu risināšanā”" |
| Saistošie noteikumi Nr.8 "Grozījums Limbažu novada pašvaldības 2018.gada 27.septembra saistošajos noteikumos Nr.23 „Par nekustamā īpašuma nodokļa likuma atsevišķu normu piemērošanu Limbažu novadā”" |
| Saistošie noteikumi Nr.7 "Par Limbažu novada pašvaldības 2019. gada pamatbudžetu laikā no 2019. gada 1. janvāra līdz 2019. gada 31. decembrim" |
| Saistošie noteikumi Nr.6 "Par Limbažu novada pašvaldības 2019. gada speciālo budžetu laikā no 2019. gada 1. janvāra līdz 2019. gada 31. decembrim" |
| Saistošie noteikumi Nr.5 „Par Limbažu novada pašvaldības aģentūras „Limbažu novada tūrisma un uzņēmējdarbības attīstības aģentūra” maksas pakalpojumiem” |
| Saistošie noteikumi Nr.4 "Grozījumi Limbažu novada pašvaldības 2012.gada 16.februāra saistošajos noteikumos Nr.5 „Limbažu novada pašvaldības nolikums”" |
| Saistošie noteikumi Nr.2 "Nolikums par licencēto makšķerēšanu Katvaru ezerā 2018. – 2021.gadam" |
| Saistošie noteikumi Nr.1 "Grozījumi Limbažu novada pašvaldības 2013.gada 24.janvāra saistošajos noteikumos Nr.3 „Limbažu novada pašvaldības palīdzības energoefektivitātes pasākumu veikšanai daudzdzīvokļu dzīvojamā mājā piešķiršanas kārtības noteikumi”" |

Viens no būtiskākajiem faktoriem, lai attīstītos uzņēmējdarbība un iedzīvotāji Limbažu novadu izvēlētos kā savu dzīvesvietu, ir sakārtota ielu un ceļu infrastruktūra, kvalitatīvas izglītības iespējas, droša un sakārtota apkārtējā vide, kā arī brīvā laika pavadīšanas iespējas. Tādēļ arī 2019. gadā pašvaldība turpināja darbu pie novada infrastruktūras attīstības un pilnveidošanas.

Limbažu novada attīstība un investīcijas tiek plānotas atbilstoši galvenajiem pašvaldības plānošanas dokumentiem, kas ir: **Limbažu novada Ilgtspējīgas attīstības stratēģija 2013.-2030.gadam,** Limbažu novada teritorijas plānojums 2012.-2024.gadam un **Limbažu novada attīstības programma 2017. – 2023.gadam un** tās pielikumā apstiprinātais rīcības un investīciju plāns.

2019.gadā nozīmīgs darbs saistījās ar **2014.-2020.gada Eiropas Savienības fondu** finansējuma piesaisti – projektu iesniegumu sagatavošana, projektēšanas darbi, kā arī būvniecība. Pašvaldībai ir pieejams finansējums uzņēmējdarbības attīstībai, tajā skaitā veicot degradēto teritoriju revitalizēšanu, izglītības iestāžu mācību vides uzlabošanai, pašvaldības ēku energoefektivitātes uzlabošanai, kultūras un dabas mantojuma saglabāšanai, lauku ceļu sakārtošanai, veselīga dzīvesveida veicināšanai u.c. Tiek piesaistīts arī dažādu valsts programmu un citu finanšu instrumentu līdzfinansējums.

Ārējā finansējuma piesaisti nodrošina pašvaldības Attīstības nodaļas, Izglītības un kultūras nodaļas un citi pašvaldības administrācijas speciālisti, pagastu pārvalžu, iestāžu speciālisti saskaņā ar attīstības programmas rīcības un investīciju plānā paredzēto un atbilstoši ieviešanas brīdī esošajai situācijai un resursu pieejamībai.

**2019.gada nozīmīgākie projekti:**

|  |  |  |  |  |  |  |
| --- | --- | --- | --- | --- | --- | --- |
| **Finanšu instruments** | **Nosaukums** | **Īste-no-šanas laiks** | **Kopējās izmaksas, EUR** | **Finanšu instrumenta finansē-jums, EUR** | **Valsts finansē-jums, EUR** | **Pašvaldības finansējums, EUR** |
| Eiropas Reģionālās attīstības fonds | Limbažu novada ģimnāzijas mācību vides uzlabošana | 2017. - 2023. | 3 087 733,31 | 1 396 146,41 | 105 424,40 | 1 586 162,50 |
| Eiropas Reģionālās attīstības fonds | Degradētās teritorijas revitalizācija Limbažu pilsētas ZA daļā, izbūvējot ražošanas telpas  (Meža ielā) | 2018. – 2019. | 1 237 693,40 | 937 003,36 | 64 623,71 | 236 066,33 |
| Eiropas Reģionālās attīstības fonds | Degradētās teritorijas revitalizācija Limbažu pilsētas A daļā, izbūvējot ražošanas telpas  (Meliorācijas ielā) | 2019. - 2021 | 2 691 647,19 | 2 047 158,53 | 90 400,00 | 554 088,66 |
| Eiropas Reģionālās attīstības fonds | Limbažu pilsētas A daļas degradēto teritoriju revitalizēšana, uzlabojot pieejamību (Mehanizācijas ielas pārbūve) | 2018. – 2020. | 1 882 428,03 | 1 504 648,28 | 66 381,54 | 311 398,21 |
| Eiropas Reģionālās attīstības fonds | Limbažu pilsētas A teritorijas labiekārtošana uzņēmējdarbības attīstībai (Noliktavu un Tīrumu ielu pārbūve) | 2018. – 2020. | 1 203 241,46 | 445 764,62 | 182 746,33 | 574 730,51 |
| Eiropas Reģionālās attīstības fonds | Pašvaldības administratīvās ēkas energoefektivitātes paaugstināšana | 2018. – 2020. | 783 848,41 | 308 188,10 | 47 596,75 | 428 063,56 |
| Eiropas Reģionālās attīstības fonds | Vidzemes piekrastes kultūras un dabas mantojuma iekļaušana tūrisma pakalpojumu izveidē un attīstībā – “Saviļņojošā Vidzeme” (Skultes pludmales zonas no Lauču dižakmens līdz Vārzu pludmalei labiekārtošana) | 2017. – 2020. | 235 294,00 | 190 494,40 | 8 950,12 | 35 849,48 |
| Eiropas Reģionālās attīstības fonds | Pakalpojumu infrastruktūras attīstība deinstitucionalizācijas plāna īstenošanai | 2019.-2021. | 790 123,50 | 407 493,17 | 19 260,20 | 363 370,13 |
| Eiropas Sociālais fonds | Pasākumi vietējās sabiedrības veselības veicināšanai un slimību profilaksei Limbažu novadā | 2017. - 2020. | 209 910,00 | 177 727,35 | 31 363,65 | 0,00 |
| Eiropas Sociālais fonds | PROTI un DARI! | 2016. - 2021. | 20 344,60 | 17 292,91 | 3051,69 | 0,00 |
| Eiropas Sociālais fonds | Atbalsts izglītojamo individuālo kompetenču attīstībai | 2019. – 2021. | 108 189,18 | 91 960,80 | 16 228,38 | 0,00 |
| Eiropas Sociālais fonds | Atbalsts priekšlaicīgas mācību pārtraukšanas samazināšanai | 2017. – 2022. | 100 % | 85 % | 25 % | 0,00 |
| Eiropas Sociālais fonds | Karjeras atbalsts vispārējās un profesionālās izglītības iestādēs | 2016. – 2021. | 100 % | 85 % | 25 % | 0,00 |
| Eiropas Sociālais fonds | Nodarbināto personu profesionālās kompetences pilnveide | 2017. – 2022. | 100 % | 85 % | 25 % | 0,00 |
| Eiropas Lauksaimniecības fonds lauku attīstībai | Limbažu novada pašvaldības grants ceļu pārbūve Skultes un Umurgas pagastos | 2018. – 2019. | 1 051 393,22 | 921 078,14 | 0,00 | 130 315,08 |
| Eiropas Lauksaimniecības fonds lauku attīstībai | Limbažu novada pašvaldības grants ceļu pārbūve Limbažu un Katvaru pagastos | 2018. – 2019. | 626 429,10 | 350 332,29 | 0,00 | 276 096,81 |
| Eiropas Lauksaimniecības fonds lauku attīstībai | Infrastruktūras izveide iedzīvotāju aktivitātēm Umurgā | 2017. – 2019. | 29 602,65 | 18 000,00 | 0,00 | 11 602,65 |
| Eiropas Lauksaimniecības fonds lauku attīstībai | Bīriņu pils kapeņu daļēja restaurācija pieejamības nodrošināšanai | 2019. – 2020. | 41 302,32 | 18 000,00 | 0,00 | 23 302,32 |
| Eiropas Lauksaimniecības fonds lauku attīstībai | Tirdzniecības vietu radīšana Limbažu novada amatnieku un mājražotāju produkcijas noieta veicināšana | 2019. – 2020. | 20 000,00 | 14 000,00 | 0,00 | 6 000,00 |
| Eiropas Lauksaimniecības fonds lauku attīstībai | Tūrisma informācijas zīmju un stendu izvietošana Limbažu novadā (Vidzemes lauku partnerība “Brasla”) | 2019. – 2020. | 20 000,00 | 18 000,00 | 0,00 | 2 000,00 |
| Eiropas Lauksaimniecības fonds lauku attīstībai | Tūrisma informācijas zīmju un stendu izvietošana Limbažu novadā (Biedrība “Jūrkante”) | 2019. – 2020. | 20 000,00 | 18 000,00 | 0,00 | 2 000,00 |
| Eiropas Lauksaimniecības fonds lauku attīstībai | Iekārtots Vidrižu ciema rotaļu laukums | 2019. | 24 038,85 | 18 000,00 | 0,00 | 6 038,85 |
| Eiropas Lauksaimniecības fonds lauku attīstībai | Umurgas sporta zāles aprīkojums | 2019. | 14 659,82 | 13 193,84 | 0,00 | 1 465,98 |
| Eiropas Lauksaimniecības fonds lauku attīstībai | Zaļā velo ceļa pilnveidošana | 2019. – 2020. | 19 965.00 | 17 968.50 | 0,00 | 1 996,50 |
| Eiropas Lauksaimniecības fonds lauku attīstībai | Zaļās mācību klases izveide | 2019. – 2020. | 20 000,00 | 18 000,00 | 0,00 | 2 000,00 |
| Eiropas Lauksaimniecības fonds lauku attīstībai | Higiēnas punkta "Mazgāju, atdodu, mainu" telpu atjaunošana un paplašināšana | 2019. – 2020. | 20 000,00 | 18 000,00 | 0,00 | 2 000,00 |
| Eiropas Lauksaimniecības fonds lauku attīstībai | Viļķenes kultūras nama inventāra papildināšana | 2019. – 2020. | 6 767,00 | 6 090,30 | 0,00 | 676,70 |
| Eiropas Lauksaimniecības fonds lauku attīstībai | Maršruti pāri robežām Latvijā un Somijā | 2019. – 2020. | 10 000,00 | 8 000,00 | 0,00 | 2 000,00 |
| Eiropas Jūrlietu un zivsaimniecības fonds | Multifunkcionālais Skultes centrs | 2018. – 2020. | 328 306,03 | 176 852,68 | 0,00 | 151 453,35 |
| Igaunijas – Latvijas pārrobežu sadarbības programma | Zaļie dzelzceļi | 2017. – 2019. | 44000,00 | 37 400,00 | 2200,00 | 4400,00 |
| Igaunijas – Latvijas pārrobežu sadarbības programma | “Pārgājienu maršruts gar Baltijas jūras piekrastiLatvijā un Igaunijā” (Hiking Route Along the Baltic Sea Coastline in Latvia – Estonia), Nr. Est-Lat 22 | 2017.-2020. | 25000,00 | 21250,00 |  | 3750,00 |
| Interreg Eiropa programma | “CHRISTA - Culture and Heritage for Responsible, Innovative and Sustainable Tourism Actions  Kultūra un mantojums atbildīgām, inovatīvām un ilgtspējīgām tūrisma darbībām | 2016. – 2020. | 16 500,00 | 14 025,00 | 0,00 | 2 475,00 |
| Latvijas vides aizsardzības fonds | Infrastruktūras attīstība Limbažu Lielezera pludmalē | 2019. – 2020. | 30 527,50 | 0,00 | 21 369,25 | 9158,25 |
| Latvijas vides aizsardzības fonds | Augstrozes Lielezera ekspluatācijas (apsaimniekošanas) noteikumu izstrāde | 2019. – 2020. | 6 377,00 | 0,00 | 6 377,00 | 0,00 |
| Latvijas vides aizsardzības fonds | Piekrastes apsaimniekošanas praktisko aktivitāšu realizēšana | 2019. | 3920,40 | 0,00 | 3692,00 | 228,40 |



2019.gada novembra beigās Limbažos noslēdzās 2018. gadā uzsāktie Noliktavu ielas pārbūves darbi. Projekta rezultātā uzlabotā ceļu infrastruktūra veicinās uzņēmēju ekonomisko aktivitāti, uzņēmējdarbības konkurētspēju, nodrošinās uzņēmumu attīstību, pieejamību, loģistiku un vides ilgtspēju veicinošu teritoriālo izaugsmi. Būtiski, ka projekta ietvaros, bez ielas seguma pārbūves, pārbūvēts arī zem ielas esošais ūdensvads, izbūvēta jauna lietus ūdens kanalizācija, sadzīves kanalizācijas vads, kā arī ielu apgaismojums un gājēju ietves.

Oktobra beigās “Vārzu” publiskās pludmales zonā, teritorijā pie Lauču dižakmens Skultes pagastā tika uzstādītas divas divvietīgas pārģērbšanās kabīnes. Projekta realizācijas rezultātā Baltijas jūras piekrastes pludmalēs tiks nodrošināta laba vides kvalitāte, iedzīvotājiem, atpūtniekiem, tūristiem kvalitatīva, tīra, droša vide un pludmales pieejamība, un veicināta bioloģiskās daudzveidības saglabāšanās.



Septembrī Limbažos, ''Meža ielas starpgabalā'' (teritorijā starp Meliorācijas, Meža un Tīrumu ielu), tika atklāta angāra tipa ražošanas ēka. Šis ir viens no labajiem piemēriem ne tikai novadā, bet kopumā Latvijā, kad piesaistot Eiropas Savienības projekta finansējumu mēs varam uzbūvēt ražošanas ēku, kurā uzņēmējs var attīstīt savu ražošanu, veidojot jaunas darba vietas - kopumā 23, un līdz ar to arī veicināt Limbažu novada attīstību.



Maija beigās tika pabeigti būvdarbi, labiekārtojot peldvietu pie Umurgas dīķa. Peldvieta atrodas pašvaldībai piederošajā īpašumā “Alejas”, Umurgā. Projekta rezultātā tika labiekārtota pludmales infrastruktūra, izveidojot pontonu platformu laipu un pludmales ģērbtuvi, izvietojot bērnu rotaļu ierīces - divu veidu atsperšūpoles, tīklu piramīdu, karuseli, bērnu āra trenažieri, divus pieaugušo āra trenažierus un piecus pludmales solus – zviļņus. Iegādātas 5 airu laivas.

Novembrī Limbažu novada ģimnāzijā noslēdzās lifta pārbūve. Līdz ar lifta izbūvi, būtiski uzlabota ģimnāzijas pieejamība cilvēkiem ar kustību traucējumiem. Lifta izbūve izmaksāja 195 549,50 eiro (t.sk. PVN), savukārt būvuzraudzība 2468 eiro. Lifta izbūve ir tikai daļa no pašvaldības veiktajiem uzlabojumiem Limbažu novada ģimnāzijā. Kopš 2018. gada pašvaldība īsteno projektu “Limbažu novada ģimnāzijas mācību vides uzlabošana”. Šī projekta ietvaros 2018. gadā jau veikti mācību telpu atjaunošanas darbi, iegādātas jaunas ergonomiskas mēbeles un mūsdienīgs informācijas un komunikācijas tehnoloģiju aprīkojums. Papildus tam, 2019.gadā norit Limbažu novada ģimnāzijas dienesta viesnīcas pārbūves darbi. To rezultātā skolēni iegūs mūsdienīgas telpas ar jaunām mēbelēm un aprīkojumu, dodot iespēju ģimnāzijā mācīties arī skolēniem no attālākiem novadiem.



2019.gadā Limbažos noslēdzās Pļavu ielas pārbūves darbi. Pārbūves ietvaros atjaunots ielas segums posmā no Jūras ielas līdz Kr. Barona ielai un pārbūvēta gājēju ietve. Papildus tam tika veikta arī sakaru, fekālās kanalizācijas un lietus ūdens kanalizācijas aku un noteku renovāciju. Aku renovācijas darbi izmaksāja 11 043, 45 EUR (t.sk. PVN), savukārt Pļavu ielas pārbūves darbi 52 533,98 EUR (t.sk. PVN.



Mandegu ciemā izbūvēti 27 RoadSpark slim energoefektīvie gaismekļi, kas izgaismo ceļu no Māras ielas krustojuma ar Skulte-Vidriži ceļu līdz krustojumam uz Mandegu mājām (veco kūtiņu)m izgaismojot Mandegu ciemu no baltās zīmes līdz otrai baltajai zīmei. Darbi veikti par kopējo summu 26628,29 EUR.

Skultes muižas ciema 1.kārtā izbūvēti 17 RoadSpark slim energoefektīvie gaismekļi, kas izgaismo ceļu no mājām "Upeslejas" uz Dūči-Limbaži ceļa līdz krustojumam ar Pakalni - Priedulāji ceļu un no tā paša krustojuma līdz autostāvlaukumam pie Skultes muižas viesu nama. Darbi veikti par kopējo summu 22136,46 EUR.

 Umurgas pagastā pārbūvēts pašvaldības grants seguma ceļš Lauciņi - Kubulnieki 4,95 km garumā.

**Izglītība un kultūra**

Par izglītības un kultūras jomu Limbažu novadā atbildīga Izglītības un kultūras nodaļa.

Limbažu novadā pirmsskolas izglītība tiek organizēta 7 pirmsskolas izglītības iestādēs: Limbažu pilsētas 1.pirmsskolas izglītības iestāde “Buratīno”, Limbažu pilsētas 2.pirmsskolas izglītības iestāde “Kāpēcītis”, Limbažu pilsētas 3.pirmsskolas izglītības iestāde “Spārīte”, Ozolaines pirmsskolas izglītības iestāde, Skultes pirmsskolas izglītības iestāde “Aģupīte” un 4 pamatskolu: Lādezera pamatskolas, Pāles pamatskolas, Vidrižu pamatskolas, Umurgas pamatskolas un Baumaņu Kārļa Viļķenes pamatskolas pirmsskolas izglītības grupās. Uz 2019. gada 1. janvāri Limbažu novada pirmsskolas izglītības iestādes apmeklēja 921 bērns.

Limbažu novadā ir 9 vispārējās izglītības iestādes - Limbažu 3.vidussskola, Lādezera pamatskola, Pāles pamatskola, Umurgas pamatskola, Vidrižu pamatskola, Baumaņu Kārļa Viļķenes pamatskola, Limbažu novada ģimnāzija, Limbažu sākumskola un Katvaru internātpamatskola. Kopējais skolēnu skaits – 1571.

Limbažu novadā 2018./2019. mācību gadā notikušas 24 mācību priekšmetu olimpiādes un konkursi, kuros piedalījās Limbažu, Alojas, Salacgrīvas novadu skolu skolēni. No tām 8 ir starpnovadu olimpiādes. Ir bijis 4.klašu izglītojamo pētniecisko darbu konkurss. Trešo reizi tika organizēts 2. klašu integrēto prasmju konkurss – šogad Umurgas pamatskolā.

Kopā olimpiādēs un konkursos piedalījušies 393 dalībnieki no Alojas, Limbažu un Salacgrīvas novadiem (Aloja – 61, Limbaži – 268, Salacgrīva – 64). Godalgotās vietas (1., 2., 3. un Atzinība) ieguvuši 168 skolēni, no tiem 1., 2., 3. vietu ieguvuši 89 skolēni vienā vai vairākās mācību priekšmetu olimpiādēs. Augsti sasniegumi 2018./ 2019. mācību gadā bija Limbažu novada ģimnāzijas 12. klases skolēniem Mārcim Magonem – ieguvis I pakāpes diplomu Latvijas skolēnu 43.zinātniskās pētniecības darbu konferencē ar darbu “2004.gada – 2018.gada centralizēto eksāmenu matemātikā satura analīze” – darbs rakstīts dabaszinātnes sekcijā, matemātikas nozarē. Linda Helēna Griškoite un Ints Mančass ieguvuši II pakāpes diplomu Latvijas skolēnu 43.zinātniskās pētniecības darbu konferencē ar darbu “Mājasdarbu uzdošanas paradumi Limbažu novada ģimnāzijā” – darbs rakstīts sociālās zinātnes sekcijā, izglītības zinātnes nozarē. Visu godalgoto skolēnu zinātniskās pētniecības darbu vadītāja ir skolotāja Gunta Lāce.

Ir 35 pedagogi, kuru skolēni ir ieguvuši 1. vietu mācību priekšmetu olimpiādēs novadā, kā arī ieguvuši godalgotās vietas un atzinības valsts un Vidzemes reģiona olimpiādēs un konkursos.

Kopā no visu triju novadu skolām olimpiādēs šogad piedalījās 12 skolu skolēni.

Limbažu un Salacgrīvas novadu sporta skola ir profesionālās ievirzes sporta izglītības iestāde, kuru dibinājušas Limbažu un Salacgrīvas novadu pašvaldības. Limbažu un Salacgrīvas novadu sporta skola ir Latvijas Republikas Izglītības un zinātnes ministrijas akreditēta izglītības iestāde. Sporta skolas darbības pārraudzībai izveidota Uzraudzības padome.

Īstenotās profesionālās ievirzes sporta izglītības programmas:

• Basketbolā (zēnus) Limbažos, Salacgrīvā

• Futbolā (zēnus) Limbažos, Salacgrīvā, Ainažos

• Smaiļošanā un kanoe airēšanā (zēnus, meitenes) Limbažos, Salacgrīvā

• Vieglatlētikā (zēnus, meitenes) Limbažos, Salacgrīvā

• Volejbolā (meitenes) Limbažos, Liepupē, Umurgā

• Dambretē (zēnus, meitenes) Liepupē

• Burāšanā (zēnus, meitenes) Salacgrīvā

Uz 2019. gada 1. janvāri Limbažu un Salacgrīvas novadu sporta skolu apmeklēja 604 audzēkņi.

Limbažu Mūzikas un mākslas skola piedāvā 7 gadu programmu "Vizuāli plastiskā māksla", bet Mūzikas nodaļa piedāvā apgūt šādas profesionālās ievirzes izglītības programmas:

• Klavierspēle – 7 līdz 8 gadi

• Akordeona spēle – 8 līdz 10 gadi

• Vijoļspēle – 7 līdz 8 gadi

• Čella spēle - 7 līdz 8 gadi

• Kokles spēle – 8 līdz 10 gadi

• Ģitāras spēle – 8 līdz 10 gadi

• Flautas spēle, Saksofona spēle, Klarnetes spēle, Trompetes spēle, Mežraga spēle, Eifonija spēle, Trombona spēle – 8 līdz 10 gadi.

Uz 2019. gada 1. janvāri, Limbažu Mūzikas un mākslas skolu apmeklēja 252 audzēkņi

Limbažu bērnu un jauniešu centrs ir pašvaldības dibināta interešu izglītības iestāde, kura īsteno interešu izglītības programmas un veic interešu izglītības organizatoriski metodisko un informatīvo darbību. Interešu izglītības iestāde realizē neformālās pieaugušo izglītības programmas kultūrizglītības jomā. Tai ir struktūrvienība – Jauniešu centrs, kas realizē jaunatnes neformālās izglītības programmas un nodarbojas ar jaunatnes lietderīga brīvā laika pavadīšanas organizāciju. Limbažu bērnu un jauniešu centrā tiek piedāvātas visdažādākās interešu izglītības programmas gan mākslinieciskā pašdarbībā, gan lietišķā un vizuālā mākslā, gan tehniskā jaunradē un klubos. Uz 2019. gada 1. janvāri Limbažu bērnu un jauniešu centra piedāvātās interešu izglītības aktivitātes, pulciņus apmeklēja 476 bērni.

Limbažu novada pašvaldības izglītības iestādēs no 2017.gada tiek īstenoti Eiropas Sociālā fonda projekti:

* 2017.gada 21.martā Limbažu novada pašvaldība parakstījusi sadarbības līgumu ar Valsts izglītības attīstības aģentūru par ESF projekta Nr. 8.3.5.0/16/I/001 “Karjeras atbalsts vispārējās un profesionālās izglītības iestādēs” īstenošanu ;
* 2017.gada 15.septembrī Limbažu novada pašvaldība parakstījusi sadarbības līgumu ar Valsts izglītības satura centru par ESF projekta Nr.8.3.2.2/16/I/001„Atbalsts izglītojamo individuālo kompetenču attīstībai” īstenošanu;
* 2017.gada 22.septembrī Limbažu novada pašvaldība parakstījusi sadarbības līgumu ar Izglītības kvalitātes valsts dienestu par ESF projekta Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai” īstenošanu;
* 2019.gada 22.janvārī Limbažu novada pašvaldība parakstījusi sadarbības līgumu ar Kultūras ministriju par projekta “Latvijas skolas soma” īstenošanu. Saņemtais finansējums EUR 11081,00.

Īstenotās aktivitātes:

* 6 teātra izrādes
* 2 koncerti
* 5 koncertizrādes
* 2 radošās darbnīcas
* 2 izstādes
* 2 muzejpedagoģijas nodarbības
* 5 lekcijas

Sadarbībā ar Latvijas kinematogrāfistu savienību projekta “Kino visiem un visur Latvijā” – skatītas jaunākās Latviešu filmas un animāciju filmas.

Līgums par 2019./2020. mācību gada 1.semestri (īstenošana no 01.09.2019. – 31.12.2019.) ar LR Kultūras ministriju noslēgts 2019. gada 29. augustā. Saņemtais finansējums EUR 11081,00.

Īstenotās aktivitātes:

14 teātra izrādes

2 koncerti

1 koncertizrāde

5 radošās darbnīcas

3 muzejpedagoģijas nodarbības

Kā arī sadarbībā ar Latvijas kinematogrāfistu savienību projekta “Kino visiem un visur Latvijā” – skatītas jaunākās Latviešu filmas un animāciju filmas.

ESF projekts Nr. 8.3.5.0/16/I/001 tiek īstenots- Limbažu novada ģimnāzijā, Limbažu 3.vidusskolā, Lādezera pamatskolā, Pāles pamatskolā, Umurgas pamatskolā, Vidrižu pamatskolā, Baumaņu Kārļa Viļķenes pamatskolā, Limbažu novada speciālā pamatskolā.

ESF projekts Nr.8.3.2.2/16/I/001 tiek īstenots Limbažu novada ģimnāzijā, Limbažu sākumskolā, Limbažu 3.vidusskolā, Lādezera pamatskolā, Pāles pamatskolā, Umurgas pamatskolā, Vidrižu pamatskolā, Baumaņu Kārļa Viļķenes pamatskolā.

ESF projekts Nr. 8.3.4.0/16/I/001 tiek īstenots Limbažu novada ģimnāzijā, Limbažu 3.vidusskolā, Lādezera pamatskolā, Pāles pamatskolā, Umurgas pamatskolā, Vidrižu pamatskolā, Baumaņu Kārļa Viļķenes pamatskolā.

2019.gadā Limbažu novada pašvaldībā lielāka vērība pievērsta pieaugušo izglītības attīstībai. Izveidojot izglītības darba speciālista amatu (0,5) un nosakot tam PI koordinatora pienākumus, sekmēta PI īstenošana atbilstoši MK apstiprinātajam „Pieaugušo izglītības pārvaldības modeļa ieviešanas plānam 2016.-2020. gadam”.

2016. gada septembrī IZM projekta “Nacionālie koordinatori Eiropas programmas īstenošanai pieaugušo izglītības jomā" vadība deleģēja uzdevumu Limbažu novadam organizēt Rīgas reģiona semināru par neformālās izglītības kvalitātes jautājumiem. Tajā bija pārstāvēti bijušā Limbažu rajona novadi, arī Carnikava, Salaspils, Sigulda, Tukums, Ogre, Rīga, kopumā piedalījās ap pussimts dalībnieku. Seminārā apkopotie priekšlikumi tika iesniegti IZM.

Novada iedzīvotājiem ir daudzveidīgs pieaugušo izglītības piedāvājums. Gan formālās, gan neformālās izglītības programmas īsteno Limbažu 3. vidusskola.Sadarbībā ar NVA Limbažu filiāli 2016.-2019.gadam Limbažu 3. vidusskola noorganizējusi vairāk nekā pussimts svešvalodu un datorzinību kursus. Par dažādu izglītības iestāžu piedāvātajām profesionālās pilnveides un tālākizglītības programmām ir informācija novada mājaslapā. Plašas ikdienas (informālās) izglītības iespējas piedāvā Limbažu Galvenā bibliotēka un nevalstiskās organizācijas.

Lai veicinātu novada iedzīvotāju digitālās prasmes, pašvaldībā tika izmantotas iespējas, ko deva Vides aizsardzības un reģionālās attīstības ministrijas īstenotais projekts “Sabiedrības IKT iespēju izmantošanas veicināšanas pasākumi”. Baltijas Datoru akadēmijas programmu “E-pakalpojumi un e-rīki dzīves situāciju risināšanai” apguva 64 pašvaldības darbinieki, bibliotekāri, skolotāji, kuri kā “digitālie aģenti” var iedzīvotājiem sniegt atbalstu ne tikai ātrāk un kvalitatīvāk komunicēt ar pašvaldības un valsts iestādēm, bet arī, ietaupot laiku un resursus, izmantot piedāvātos e-pakalpojumus. Digitālajiem aģentiem arī izveidota mācību e-vide, kurā ir metodiskie materiāli digitālo prasmju pilnveidei un konsultāciju sniegšanai plašam klientu lokam.

Būtiskas izmaiņas iespējās īstenot PI uzdevumus Limbažu novadā nodrošina pašvaldības partnerība ESF projektā “Nodarbināto personu profesionālās kompetences pilnveide” (SAM 8.4.1.), kuru no 2017. gada 1. janvāra īsteno Valsts izglītības attīstības aģentūra.

Lai veidotu izpratni, ka pieaugušo izglītība ir būtisks novada attīstības priekšnosacījums, sabiedrība, tai skaitā darba devēji, regulāri tiek informēti par aktualitātēm, par pieaugušo izglītības pieejamību novadā. Sistemātiski tiek papildinātas pašvaldības mājas lapas attiecīgās sadaļas ar informāciju par PI tēmām.

Klātienē, elektroniskajā sarakstē un telefoniski konsultēti gandrīz 300 interesenti. Ir sadarbība ar NVA Limbažu filiāles speciālistiem, Limbažu Sociālo dienestu, kā arī Limbažu novada un kaimiņu novadu uzņēmējdarbības speciālistiem, tādējādi radot iestrādnes PI attīstībai novadā pēc ATR.

Projektā “Nodarbināto personu profesionālās kompetences pilnveide” līdz šim novadā galvenokārt kā izglītotājs darbojies SIA BUTS. Kopumā līdz 2019. gada beigām Limbažu novadā BUTS projektā apmācījis 88 iedzīvotājus.

2019. gadā aizsākta sadarbība ar PIKC “Rīgas Valsts tehnikums” Pieaugušo izglītības centra vadību, lai aktivizētu PI īstenošanu tehnikuma Limbažu teritoriālajā struktūrvienībā un vairāk popularizētu iespējas ārpusformālās izglītības sistēmas apgūto kompetenču novērtēšanā, lai iedzīvotāji varēt iegūt atbilstīgu kvalifikāciju apliecinošu dokumentu, nokārtojot kvalifikācijas eksāmenu.

Kultūras un atpūtas pasākumi norisinās kultūras namos Limbažu pilsētā, Pāles pagastā, Pociemā, Umurgas pagastā, Viļķenes pagastā, kā arī Teātra mājā Limbažos, Skultes kultūras integrācijas centrā, sporta un kultūras centrā “Vidriži”, sabiedriskajā centrā “Lādes Vītoli”.

**Lielākie kultūras pasākumi 2019.gadā:**

* XV Starptautiskais akordeonistu festivāls Limbažos. Šajā gadā Akordeonistu festivālam, kas norit ik pēc 2 gadiem, piešķirts nosaukums “Viktora Ņikandrova starptautiskais festivāls”, tādējādi godinot festivāla aizsācēja, pedagoga un ilggadēja Limbažu Mūzikas skolas direktora Viktora Ņikandrova piemiņu un viņa ieguldīto darbu.
* Muzikantu saiets “Jādzīvo, lai būtu prieks”, Pociemā
* Pūtēju orķestrim “Lemisele 70”, Limbažos
* Atmiņu klade – Pociema kultūras namam 45
* Limbažu kultūras nama jauktā kora “Doma” rokopera “Ej, Jūs tur”
* Amatierteātru festivāls Umurgā
* TDA “Katvari” 100, deju koncerti- “1/2 naftalīna” un “33 minūtes tur” Limbažos
* Emila Melngaiļa svētki Igatē
* Simtgades velobrauciens “Pa brīvības cīņas takām”
* Starptautiskais teātru festivāls “Spēlesprieks” Limbažos un novadā
* Mūzikas festivāls “Limbizkvīts” Limbažos

**Sports**

SIA “Olimpiskais centrs „Limbaži”” sekmē augstu sasniegumu sporta attīstību Limbažu novadā, realizējot vieglatlētikas un smaiļošanas un kanoe airēšanas programmas, papildus tam rīkojot dažāda ranga sacensības basketbolā, volejbolā, futbolā 7:7, minifutbolā telpās, galda tenisā, novusā, šahā, dambretē, smaiļošanā un kanoe airēšanā, pludmales volejbolā, šautriņu mešanā, vieglatlētikā u.c.

Ar 25.04.2019. Limbažu novada domes sēdes lēmumu SIA „OLIMPISKAIS CENTRS „LIMBAŽI”” deleģēts apsaimniekot Limbažu novada pašvaldībai piederošās sporta ēkas un būves ar tajās esošo inventāru:

* Limbažu pilsētas sporta komplekss, Sporta ielā 3, Limbažos;
* Sporta halle un administratīvā ēka, Parka ielā 36, Limbažos;
* Airēšanas bāze, Lielezera ielā 33, Limbažos;
* Limbažu un Salacgrīvas novadu sporta skolas peldbaseins, Jaunatnes ielā 4a, Limbažos.

**Tūrisms**

Ar Limbažu novada domes 24.01.2019. sēdes lēmumu Limbažu novada tūrisma informācijas centrs (TIC) iekļauts aģentūrā “LAUTA”. 2019. gada janvārī darbību nodrošināja TIC, bet no 01.02.2019. aģentūra. Limbažu novada tūrisma informācijas centra pakalpojumus izmantojuši 4863 apmeklētāji, kas ir par 1242 apmeklētājiem mazāk nekā 2018. gadā (6105), kas varētu tikt skaidrots vērtējot dažādus apstākļus - ar apmeklētāju uzvedības maiņu un klātienes informācijas vietā izmantot virtuāli sagatavoto (pieaudzis mājaslapas un sociālo tīklu lietotāju skaits), ar Dzīvā sudraba muzeja pāriešanu uz Rīgu, Vecā ugunsdzēsēju depo plūsmas atdalīšanās no tūrisma informācijas centra, projekta “ExploreHansa” aktivitāšu iztrūkums u.c. Limbažu novada TIC apmeklētāju pieprasītākā informācijas tematika bijusi bezmaksas kartes un brošūras, informācija par apskates objektiem un ēdināšanas iespējām, naktsmītnēm, pasākumiem un aktīvo atpūtu.

Sagatavoti šādi tūrisma informācijas materiāli drukas formātā:

* Informatīvā lapa A4 formātā - karte tūristiem „Limbaži” latviešu/angļu valodā;
* Vidzemes piekrastes tūrisma karte - piecu Vidzemes piekrastes pašvaldību karte latviešu, krievu, angļu, lietuviešu, somu, igauņu un vācu valodās;
* Vidzemes piekrastes pārgājienu karte latviešu un angļu valodā.

Sagatavoti šādi tūrisma informācijas materiāli elektroniskā formātā:

* Brošūras “Limbaži. Hanzas pilsēta” informācija krievu valodā (izdošana drukātā formātā 2020.gadā);
* Brošūras “Limbaži. Hanzas pilsēta” informācija angļu valodā (izdošana drukātā formātā 2020.gadā).

Aģentūra ir turpinājusi sadarbību tūrisma veicināšanai Vidzemes piekrastes klāstera iniciatīvas “Saviļņojošā Vidzeme” ietvaros sadarbībā ar Vidzemes tūrisma asociāciju un Vidzemes piekrastes pašvaldībām - Carnikavas novadu, Salacgrīvas novadu, Saulkrastu novadu, Alojas novadu, reklamējot Limbažu novada un kopējo Vidzemes piekrastes piedāvājumu, akcentējot jaunos tūrisma produktus - “Zaļais dzelzceļš” un “Jūrtaka”.

Limbažu pilsēta kopš 2018. gada ir oficiāla atjaunotās Hanzas Savienības pilsētu organizācijas dalībpilsēta (Verein zur Förderung des internationalen Städtebunds DIE HANSE), kas dod iespēju oficiāli savos materiālos un mārketinga aktivitātes izmantot atsauci uz Eiropas kultūras ceļu Hanza (The Hansa). 2019. gadā starptautiskais “Eiro Velo 13” jeb “Dzelzs priekškara” velomaršruts sertificēts kā oficiāls Eiropas Padomes Kultūras ceļš, kas virzās cauri arī Skultes pagastam Limbažu novadā.

**Ezeru apsaimniekošana, tautas sports**

Pašvaldības aģentūra „ALDA” ir Limbažu novada pašvaldības iestāde, kas darbojas saskaņā ar Publisko aģentūru likumu un aģentūras nolikumu, kuras mērķis ir lietderīga un efektīva Limbažu novada administratīvajā teritorijā esošo ezeru: Limbažu Lielezera, Limbažu Dūņezera, Augstrozes Lielezera un Umurgas dīķa pārvaldīšana un apsaimniekošana, publisko pakalpojumu sniegšana Limbažu novada iedzīvotājiem, kā arī viesiem un tūristiem, licencētās makšķerēšanas, ūdenssporta un atpūtas organizācijas jautājumos, kas saistīti ar Limbažu novada publisko ezeru krasta zonas izmantošanu.

Savu mērķu sasniegšanai aģentūra veic saimniecisko darbību Latvijas Republikas normatīvajos aktos, Limbažu novada pašvaldības saistošajos noteikumos, domes lēmumos un aģentūras „ALDA” nolikumā noteiktā kārtībā un apmērā.

Lai izpildītu noteiktos uzdevumus, aģentūra atbilstoši savai kompetencei veic šādas funkcijas un pilda šādus tai uzliktos pienākumus:

* nodrošina zivju, ūdensputnu un augu valsts resursu saglabāšanu, novērš nelikumīgu zivju u.c. dabas resursu ieguvi (izmantošanu) Limbažu Lielezerā, Limbažu Dūņezerā, Augstrozes Lielezerā un Umurgas dīķī;
* tautas sporta pasākumu organizēšana Limbažu novadā;
* izstrādā Limbažu Lielezera, Augstrozes Lielezerā un Dūņezera licencētās makšķerēšanas nolikumus un organizē to apstiprināšanu, veic pasākumus makšķerēšanas licenču izdošanā un izplatīšanā;
* nodrošina aģentūras darbības atspoguļošanu masu informācijas līdzekļos, veic darba un piedāvāto pakalpojumu reklamēšanu;
* nodrošina informācijas u.c. zīmju uzstādīšanu Limbažu Lielezera, Limbažu Dūņezera, Augstrozes Lielezera un Umurgas dīķa krastos;
* pastāvīgi atjauno zivju resursus Limbažu Lielezerā, Limbažu Dūņezerā, Augstrozes Lielezerā un Umurgas dīķī (zivju mazuļu iegāde un ielaišana);
* veic atpūtas vietu, ugunskuru kurināšanas vietu, telšu, laivu piestātņu izveidošanas vietu izbūves un labiekārtošanas organizāciju Limbažu Lielezera, Augstrozes Lielezera, Limbažu Dūņezera un Umurgas dīķa krastos;
* organizē un veic projektu izstrādi naudas līdzekļu piesaistīšanai no valsts un Eiropas fondiem, kas saistīti ar aģentūras darbību;
* organizē sadarbību ar makšķerniekiem, tūristiem, atpūtniekiem, Limbažu novada iedzīvotājiem par palīdzības sniegšanu nelikumīgu darbību novēršanā Limbažu Lielezerā, Augstrozes Lielezerā, Limbažu Dūņezera un Umurgas dīķa un to piekrastes zonās;
* organizē ciešu sadarbību ar tūrisma un atpūtas pasākumu organizētājiem tūristu un atpūtnieku piesaistīšanai;
* nodrošina publiskās peldvietas Limbažu Lielezerā darbību atbilstoši normatīvo aktu prasībām
* noslēdzot finanšu gadu, aģentūra sagatavo un publicē gada publisko pārskatu, lai informētu sabiedrību par aģentūras darbības mērķiem un rezultātiem, kā arī aģentūras budžeta līdzekļu izlietojumu.

Viens no galvenajiem darbiem ir nelikumīgo darbību novēršana apsaimniekotajos ezeros. 2019. gadā kopumā sadarbībā ar Limbažu novada pilnvarotajām personām un Limbažu novada pašvaldības policiju tika veikti 580 reidi, lai kontrolētu licencētās makšķerēšanas un vēžošanas noteikumu ievērošanu un novērstu nelikumīgu zveju. Reidu laikā tika izņemti bez īpašnieka atstāti zvejas tīkli kopsummā 1050 m un 2 ziemas ūdas.

Sniegtas 255 konsultācijas makšķerniekiem un tūristiem par makšķerēšanas iespējām Limbažu novadā, kā arī par atpūtas iespējām pie novada ezeriem.

Sadarbībā ar Limbažu sākumskolu tika izgatavotas un ielaistas Limbažu Lielezerā 24 zivju mākslīgās nārstu ligzdas.

Noorganizēts makšķerēšanas seminārs ar Normundu Grabovski BJC nometnei.

Tika atbalstīts Latvijas makšķerēšanas sporta federācijas organizētais Latvijas čempionāta posms Limbažu Lielezerā.

2019.gads sākās ar Lielezera Festivāla pasākumu Lielezerā, kurā apvienojās divi pasākumi – slēpošanas sacensības un makšķerēšanas sacensības Limbažu iedzīvotājiem. Martā atklājām nebijušu pasākumu posmu - Orientēšanās seriāls, kurš sevī ietver – orientēšanās telpā, orientēšanās pilsētvidē un orientēšanās mežā. Aprīlī tika organizēts iedzīvotāju iecienītais Auto – foto rallijs. Maijā tiek atklāts makšķerēšanas Sudraba kauss - 6. posmu garš, kurš beidzās oktobrī. Limbažu pilsētas svētku noslēgumā, Lielezera pludmalē tika organizēts ģimeņu sacensības “Lielezera izaicinājums”. Septembra beigās pasākumu daļu noslēdz foto rallijs ar velosipēdiem un, sadarbībā ar Latvijas orientēšanās federāciju, Vislatvijas orientēšanās nakts sacensības Limbažos.

Aģentūra “ALDA” jau 7 gadu ir aktīva Zilā karoga programmas dalībniece. 2019. gada Zilā karoga vides izglītības aktivitāšu ietvaros, sadarbībā ar Limbažu sākumskolas audzēkņiem un makšķerniekiem, tika veidotas zivju nārstu ligzdas. Sadarbībā ar Limbažu 3. vidusskolas Eko skolu audzēkņiem, Limbažu Lielezera pieguļošajā teritorijā iestādīja 100 avenes. Sadarbībā ar Limbažu Bērnu un jauniešu centra nometnes bērniem, Lielezera pludmales bruģa teritorijā izveidoja spēles. Limbažu pilsētas svētku laikā tradicionālās makšķerēšanas sacensības Limbažu Lielezerā un apmeklētājiem bija iespēja izveidot foto stendus no dabas materiāliem.

**1.4. Padotībā esošās iestādes**

Limbažu novada pašvaldības padotībā atbilstoši tās apstiprinātiem nolikumiem ir šādas Limbažu novada pašvaldības iestādes:

* Limbažu novada ģimnāzija;
* Limbažu 3.vidusskola;
* Limbažu sākumskola;
* Baumaņu Kārļa Viļķenes pamatskola;
* Skultes pirmsskolas izglītības iestāde „Aģupīte”;
* Pāles pamatskola;
* Umurgas pamatskola;
* Lādezera pamatskola;
* Vidrižu pamatskola;
* Limbažu novada speciālā pamatskola;
* Limbažu pilsētas 1.pirmsskolas izglītības iestāde „Buratīno”;
* Limbažu pilsētas 2.pirmsskolas izglītības iestāde „Kāpēcītis”;
* Limbažu pilsētas 3.pirmsskolas izglītības iestāde „Spārīte”;
* Pirmsskolas izglītības iestāde „Zīļuks”;
* Ozolaines pirmsskolas izglītības iestāde;
* Limbažu bērnu un jauniešu centrs;
* Limbažu Konsultatīvais bērnu centrs;
* Limbažu Galvenā bibliotēka;
* Limbažu kultūras nams;
* Viļķenes kultūras nams;
* Pāles kultūras nams;
* Pociema kultūras nams;
* Umurgas kultūras nams;
* Sporta un kultūras centrs „Vidriži”;
* Skultes kultūras integrācijas centrs;
* Limbažu pagasta sabiedriskais centrs „Lādes Vītoli”;
* Limbažu muzejs;
* Pāles novadpētniecības muzejs;
* Bārdu dzimtas memoriālais muzejs „Rumbiņi”;
* Emiļa Melngaiļa Vidrižu novadpētniecības muzejs;
* Ķirbižu vides izglītības centrs;
* Limbažu novada Sociālais dienests;
* Sociālās aprūpes centrs – pansionāts „Pērle”;
* Viļķenes doktorāts;
* Limbažu novada pašvaldības policija;
* Limbažu Mūzikas un mākslas skola.

Ar Limbažu novada domes 28.03.2019. sēdes lēmumu nolemts likvidēt Bērnu sociālās aprūpes un sociālās rehabilitācijas centru “Umurga” Ģimenes atbalsta centru

Ar Limbažu novada domes 27.06.2019. lēmumu, tika nolemts likvidēt Pirmsskolas izglītības iestādi “Zīļuks” un pirmsskolas izglītības programmu īstenošanu ar 01.10.2019. nodrošināt Umurgas pamatskolā.

Ar 28.02.2019. Limbažu novada domes lēmumu Katvaru speciālās internātpamatskolas nosaukums mainīts uz - Limbažu novada speciālā pamatskola.

28.02.2019. Limbažu novada domes sēdē pieņemts lēmums Limbažu novada ģimnāziju virzīt valsts ģimnāzijas statusam.

2018.gadā tika uzsākta Sociālās aprūpes centra – pansionāta „Pērle” un Veco ļaužu mītnes „Cerība” reorganizācija, kā rezultātā apvienotas abas iestādes, un ar 28.02.2019. Sociālās aprūpes centrs – pansionāts „Pērle” sociālās aprūpes pakalpojumus nodrošina Sporta ielā 4, Pociemā, Katvaru pagastā un U.Sproģa ielā 9, Umurgā.

Ar 19.12.2019. Limbažu novada domes sēdes lēmumu nolemts uzsākt Emiļa Melngaiļa Vidrižu novadpētniecības muzeja reorganizāciju, reorganizējot to par kultūrizglītības centru “Melngaiļa sēta”.

Limbažu novada pašvaldība un Salacgrīvas novada pašvaldība izveidojusi kopīgu iestādi – Limbažu un Salacgrīvas novadu sporta skolu, kas darbojas saskaņā ar domju apstiprinātu nolikumu.

Pašvaldība pārrauga šādas aģentūras:

* „ALDA”;
* „LAUTA”.

Ar Limbažu novada domes 24.01.2019. lēmumu, ar 2019.gada 1.februāri, izveidota jauna aģentūra - Limbažu novada pašvaldības aģentūra „LAUTA”. Aģentūras mērķis ir veidot Limbažu novada atpazīstamību un identitāti, īstenot tūrisma, uzņēmējdarbības, kā arī sociālās uzņēmējdarbības politiku, veicināt tautas jaunradi, sekmēt materiālo un nemateriālo kultūras vērtību un tradīciju pārmantošanu, mūžizglītību, sociālo līdzdalību, kultūras mantojuma pieejamību, veidojot un piedāvājot daudzveidīgus, un kvalitatīvus kultūras tūrisma pakalpojumus, tūrisma un kultūrvēsturisko objektu uzturēšanu, apsaimniekošanu un attīstību vietējā, reģionālā, nacionālā un starptautiskā līmenī. Aģentūra izveidota apvienojot līdzšinējā Limbažu novada tūrisma centra amata vienības un Attīstības nodaļas amata vienību – uzņēmējdarbības konsultants.

Pašvaldība ir kapitāldaļu turētāja šādās pašvaldības kapitālsabiedrībās:

* Sabiedrība ar ierobežotu atbildību „Namsaimnieks”;
* SIA „Limbažu siltums”;
* Limbažu pilsētas sabiedrība ar ierobežotu atbildību „Limbažu komunālserviss”.

Ar 19.12.2019. Limbažu novada domes sēdes lēmumu nolemts uzsākt SIA “Limbažu komunālserviss” un SIA “Limbažu siltums” reorganizāciju. Abu uzņēmumu apvienošanas rezultātā uzlabotos klientu apkalpošanas kvalitāte, būtu daudz vienkāršotāka rēķinu apmaksa - iedzīvotāji par visiem komunālajiem pakalpojumiem varētu norēķināties vienuviet, nenodalot siltuma un ūdens pakalpojumus atsevišķi - gan attiecībā uz maksu par karstā un aukstā ūdens patēriņu, gan apkuri un arī skaitītāju nomaiņu. Abu uzņēmumu apvienošana būtiski sekmētu arī finanšu līdzekļu ekonomiju, līdz ar to vairāk līdzekļu varēs ieguldīt attīstībā. Samazinātos valdes locekļu skaits, vairs nebūtu savstarpējie norēķini, turklāt apvienojot cilvēkresursus un tehniku uzņēmumam būtu spēcīgāka kapacitāte.

Pašvaldība ir kapitāldaļu turētāja šādās publiski privātajās un privātajās kapitālsabiedrībās:

* SIA „Limbažu slimnīca”;
* AS „CATA”;
* SIA „Olimpiskais centrs „Limbaži””;
* SIA „ZAAO”.

Pašvaldība ir šādu biedrību un nodibinājumu biedrs un / vai dibinātājs:

* biedrība „Latvijas Pašvaldību savienība”;
* biedrība „Vidzemes lauku partnerība “Brasla””;
* Latvijas Pašvaldību izpilddirektoru asociācija;
* Latvijas bāriņtiesu darbinieku asociācija;
* biedrība „Jūrkante”;
* nodibinājums „Lādes inovācijas un attīstības fonds”;
* nodibinājums „FONDS „SUDRABA LIMBAŽI””.

Pašvaldībā ir izveidotas īpaša statusa institūcijas, kurām saskaņā ar likumu vai attiecīgās institūcijas nolikumu ir noteikta īpaša kompetence, atšķirīga padotība:

* Limbažu novada bāriņtiesa;
* Dzimtsarakstu nodaļa.

Atsevišķu pašvaldības funkciju pildīšanai dome izveidojusi komisijas, kurās tiek iekļauti domes deputāti, pašvaldības darbinieki un iedzīvotāji. Šo komisiju izveidošanas nepieciešamību nosaka normatīvie akti vai domes lēmumi. **Pašvaldības funkciju pildīšanai dome no deputātiem, administrācijas darbiniekiem un pašvaldības iedzīvotājiem ir izveidojusi šādas pastāvīgās komisijas:**

* Vēlēšanu komisija;
* Administratīvā komisija;
* Dzīvojamo māju privatizācijas komisija;
* Pašvaldības īpašuma privatizācijas un atsavināšanas komisija;
* Iepirkumu komisija;
* Deklarētās dzīvesvietas anulēšanas un dzīvokļu jautājumu risināšanas komisija;
* Izglītības iestāžu, kas īsteno pirmsskolas izglītības programmas vietu sadales komisija;
* Būvju pieņemšanas ekspluatācijā komisija;
* Interešu izglītības un pieaugušo neformālās izglītības licencēšanas komisija;
* Sociālo jautājumu komisija;
* Interešu izglītības programmu izvērtēšanas un valsts mērķdotācijas sadales komisija;
* Limbažu un Salacgrīvas novadu sporta skolas Uzraudzības padome;
* Limbažu novada pedagoģiski medicīniskā komisija;
* Limbažu sadarbības teritorijas civilās aizsardzības komisija;
* Uzņēmēju konsultatīvā padome;
* Limbažu novada Jauniešu dome;
* Limbažu novada Limbažu pilsētas iedzīvotāju padome;
* Limbažu novada Katvaru pagasta iedzīvotāju padome;
* Limbažu novada Viļķenes pagasta iedzīvotāju padome;
* Limbažu novada Vidrižu pagasta iedzīvotāju padome;
* Limbažu novada Pāles pagasta iedzīvotāju padome;
* Limbažu novada Limbažu pagasta iedzīvotāju padome;
* Limbažu novada Skultes pagasta iedzīvotāju padome;
* Limbažu novada Umurgas pagasta iedzīvotāju padome;
* Amatpersonu un darbinieku amata kandidātu vērtēšanas komisija;
* Jaunatnes lietu konsultatīvā komisija;
* Vērtēšanas komisijas Limbažu novada „Augstu sasniegumu sporta programmas” finansējuma sadalei;
* Limbažu novada dzīvokļu apsekošanas komisija;
* Rūpnieciskās zvejas tiesību nomas izsoles komisija;
* Limbažu novada amatiermākslas kolektīvu projektu vērtēšanas komisija;
* Apbalvojumu komisija;
* Sabiedrības vajadzībām atsavināmo nekustamo īpašumu atlīdzības noteikšanas komisija;
* Ētikas komisija;
* Limbažu novada medību koordinācijas komisija;
* Darījumu ar lauksaimniecības zemi izvērtēšanas komisija.

2019. gadā darbību beigušas divas komisijas. Ar 25.04.2019. Limbažu novada domes sēdes lēmumu izbeigta Limbažu pilsētas zemes komisijas darbība, jo zemes reforma Limbažu pilsētā ir pabeigta .

Ar 25.04.2019. Limbažu novada domes sēdes lēmumu darbību izbeigusi arī Pasažieru komercpārvadājumu licencēšanas komisija, jo stājušies spēkā jauni normatīvie akti, kas nosaka, ka speciālās atļaujas (licences) pasažieru komercpārvadājumiem ar taksometru izsniedz republikas pilsētu pašvaldības un plānošanas reģioni.

**2. FINANŠU RESURSI UN IESTĀDES DARBĪBAS REZULTĀTI**

**2.1. Pamatbudžeta finansējums un tā izlietojums**

Tabula Nr.1

|  |  |  |  |  |  |
| --- | --- | --- | --- | --- | --- |
| **Limbažu novada pašvaldības pamatbudžeta fakts 2017.gadā, 2018.gadā, 2019.gadā un 2020.gada plāns** | | | | | |
| **Klasifikācijas kods** | **Posteņa nosaukums** | **Budžeta izpilde 2017.gadā, EUR** | **Budžeta izpilde 2018.gadā, EUR** | **Budžeta izpilde 2019.gadā, EUR** | **2020.gada plāns, EUR** |
| A | B | C | D | E | F |
| 1.0. | Nodokļu ieņēmumi | 10 068 623 | 10 232 062 | 11 272 368 | 10 043 015 |
| 2.0. | Nenodokļu ieņēmumi | 88 334 | 241 517 | 150 686 | 64 780 |
| 3.0. | Maksas pakalpojumi un citi pašu ieņēmumi | 876 952 | 928 262 | 914 859 | 823 518 |
| 4.0. | Ārvalstu finanšu palīdzība | 55863 | 59117 | 44 919 | 0 |
| 5.0. | Transferti | 7 559 481 | 9 877 474 | 12 878 118 | 10 589 513 |
| **I.** | **KOPĀ IEŅĒMUMI** | **18 649 253** | **21 338 432** | **25 260 950** | **21 520 826** |
| **II.** | **IZDEVUMI** | **20 993 540** | **25 917 124** | **22 461 965** | **21 579 920** |
| 1000 | Atlīdzība | 10 199 874 | 10 717 508 | 10 923 481 | 9 853 386 |
| 2000 | Preces un pakalpojumi | 4 058 683 | 4 326 767 | 4 444 031 | 5 198 649 |
| 3000 | Subsīdijas un dotācijas | 442 024 | 611 707 | 660 046 | 638 769 |
| 4000 | Procentu izdevumi | 36 849 | 22 030 | 4 393 | 5 000 |
| 5000 | Pamatkapitāla veidošana | 5 283 495 | 9 276 401 | 5 436 509 | 4 760 939 |
| 6000 | Sociālie pabalsti | 589 159 | 567 806 | 551 156 | 631 734 |
| 7000 | Uzturēšanas izdevumu transferti, pašu resursu maksājumi, starptautiskā sadarbība/Valsts budžeta transferti, dotācijas un mērķdotācijas pašvaldībām uzturēšanas izdevumiem, pašu resursi, starptautiskā sadarbība | 377 375 | 394 905 | 437 041 | 491 443 |
| 8000 | Dažādi izdevumi, kas veidojas pēc uzkrāšanas principa un nav klasificēti iepriekš | 0 | 0 | 5 308 | 0 |
| 9000 | Valsts budžeta un pašvaldību budžetu transferti un mērķdotācijas kapitālajiem izdevumiem | 6 081 | 0 | 0 | 0 |

**Ieņēmumi**

Limbažu novada pašvaldības 2019.gada pamatbudžeta ieņēmumi ir 25 260 950 EUR (divdesmit pieci miljoni divi simti sešdesmit tūkstoši deviņi simti piecdesmit eiro), kopumā pārskata gadā ieņēmumi tika izpildīti 105,03% apmērā no 2019.gada ieņēmumu plāna ar izmaiņām.

Pamatbudžeta ieņēmumi pārskata gadā attiecībā pret iepriekšējo gadu ir palielinājušies par 3 922 518 EUR (trīs miljoni deviņi simti divdesmit divi tūkstoši pieci simti astoņpadsmit eiro), ieņēmumi no nodokļiem ir palielinājušies par 1 040 306 EUR (viens miljons četrdesmit tūkstoši trīs simti seši eiro).

Pārskata gadā saņemtais iedzīvotāju ienākuma nodoklis ir 9 677 773 EUR (deviņi miljoni seši simti septiņdesmit septiņi tūkstoši septiņi simti septiņdesmit trīs eiro), kas ir 110,73% no 2019.gada iedzīvotāju ienākuma nodokļa ieņēmumu plāna ar izmaiņām un par 769 909 EUR (septiņi simti sešdesmit deviņi tūkstoši deviņi simti deviņi eiro) vairāk kā 2018.gadā.

Ienākumi no iedzīvotāju ienākuma nodokļa veido 38,31% no visiem Limbažu novada 2019.gada pamatbudžeta ieņēmumiem.

Nekustamā īpašuma nodokļa ieņēmumi ir palielinājušies par 269 321 EUR (divi simti sešdesmit deviņi tūkstoši trīs simti divdesmit viens eiro) salīdzinājumā ar 2018.gada attiecīgajiem ieņēmumiem un nenodokļu ieņēmumi pārskata gadā palielinājušies par 1 076 EUR (viens tūkstotis septiņdesmit seši eiro) salīdzinājumā ar 2018.gada ieņēmumiem.

Nekustamā īpašuma nodokļa pārsniegums saistīts ar Limbažu novada pašvaldības 2018.gada 27.septembra saistošajos noteikumos Nr.23 „Par nekustamā īpašuma nodokļa likuma atsevišķu normu piemērošanu Limbažu novadā” veiktajiem grozījumiem, paredzot, ka, mājoklim, ja taksācijas gada 1. janvārī plkst. 0.00 dzīvesvieta nav deklarēta nevienai personai, piemērojama nekustamā īpašuma nodokļa likme 1,5 % apmērā no objekta kadastrālās vērtības.

**Izdevumi**

Pamatbudžeta izdevumi pārskata gadā ir 22 461 965 EUR (divdesmit divi miljoni četri simti sešdesmit viens tūkstotis deviņi simti sešdesmit pieci eiro). Izdevumi samazinājušies par 3 455 159 EUR jeb 13,33%, salīdzinot ar 2018.gadu.

Salīdzinot pakalpojumu izdevumus ar iepriekšējo gadu var secināt, ka tie ir palielinājušies par 104 807 EUR jeb 4,41%, kas skaidrojams ar komunālo pakalpojumu izcenojumu sadārdzinājumu.

Subsīdiju un dotāciju apmērs 2019.gadā ir pieaudzis par 48 339 EUR jeb 7,90% salīdzinājumā ar 2018.gadā izmaksāto subsīdiju apmēru, jo pārskata gadā tika papildus atbalstītas dažādas sporta aktivitātes, piešķirts finansējums biedrībām projektu realizācijai.

Kapitālie izdevumi, kas veidojas no nemateriālajiem ieguldījumiem un pamatlīdzekļiem, pārskata gadā izpildīti 80,96% apmērā no 2019.gada kapitālo izdevumu plāna ar izmaiņām. Kapitālo izdevumu apmērs 2019.gadā ir samazinājies par 3 839 892 EUR jeb 41,39% salīdzinājumā ar 2018.gada attiecīgajiem izdevumiem. Samazinājums ir skaidrojams ar apstākli, ka 2018.gadā tika realizēti vairāki lieli projekti – „Limbažu un Salacgrīvas novadu sporta skolas peldbaseina būvniecība”, „Limbažu novada pašvaldības grants ceļu pārbūve Skultes un Umurgas pagastos”, “Viļķenes pirmsskolas izglītības ēkas energoefektivitātes paaugstināšana”, “Tilta rekonstrukcija pār Donaviņas upi Jūras ielā Limbažos”, “Degradētās teritorijas revitalizācija Limbažu pagastā, uzlabojot pieejamību - Limbažu pagasta ceļa “C2.-17 Beverīnu ceļš” pārbūve”, kuru izdevumi bija saistīti ar pamatlīdzekļu izveidošanu.

Attēls Nr.2

**Limbažu novada pašvaldības izdevumi atbilstoši funkcionālajām kategorijām 2019.gadā**

Pēc attēla Nr.2 ir redzams, ka lielākos Limbažu novada pašvaldības budžeta izdevumus – 42%, atbilstoši funkcionālajām kategorijām, veido izdevumi izglītībai, savukārt, otra lielākā izdevumu pozīcija 27% – pašvaldības teritoriju un mājokļu apsaimniekošanai, 10% - atpūtas, kultūras un reliģijas funkcijai, un 10% – vispārējiem valdības dienestiem (izdevumi izpildvarai, likumdošanas varai, pašvaldības parāda darījumiem un vispārēja rakstura transfertiem no Limbažu novada pašvaldības budžeta uz citu pašvaldību budžetiem par savstarpējiem norēķiniem par izglītības iestāžu un sociālās aprūpes iestāžu sniegtajiem pakalpojumiem).

Vispārējiem valdības dienestiem 2019.gadā izdevumi salīdzinājumā ar 2018.gadu, palielinājušies par 16 353 EUR jeb 0,77%, kas saistīts ar savstarpējo norēķinu par izglītības iestāžu un sociālās aprūpes iestāžu sniegtajiem pakalpojumiem pieaugumu.

Ekonomiskajai darbībai salīdzinājumā ar iepriekšējo gadu, izdevumi palielinājušies par 31031 EUR jeb 5,36%. 2019.gadā realizēja vairākus projektus, piemēram, “Infrastruktūras attīstība Limbažu Lielezera peldvietā”, “Kājāmgājēju maršruts gar Baltijas jūru Latvijā un Igaunijā”, “Dabisko dzīvotņu uzlabošana Svētupē Limbažu novada teritorijā”, “Dabisko dzīvotņu uzlabošana Vitrupē Limbažu novada teritorijā”.

Samazinājums izglītībai par 3 521 093 EUR jeb 26,97% saistīts ar skolēnu skaita samazināšanos un ar to, ka 2019.gadā netika ņemti aizņēmumi Valsts Kasē izglītības iestāžu remontiem un renovācijai.

Sociālās aizsardzības izdevumi salīdzinājumā ar 2018.gadu, samazinājušies par 58 331 EUR jeb 3,74%, jo 2019.gadā tika veikta 2 iestāžu - Sociālās aprūpes centra-pansionāta “Pērle” un Veco ļaužu mītnes “Cerība” apvienošana. Ar 2019.gada 1.jūniju tika likvidēta pašvaldības iestāde - Bērnu sociālās aprūpes centrs “Umurga”.

**Saņemtie un atmaksātie aizņēmumi**

Limbažu novada pašvaldība 2019.gadā ir noslēgusi 8 aizņēmuma līgumus ar Valsts kasi. Kopējā saņemto aizņēmumu summa pārskata periodā ir 1 783 801 EUR (viens miljons septiņi simti astoņdesmit trīs tūkstoši astoņi simti viens eiro).

Pašvaldība Valsts kasei un Vides investīciju fondam 2019.gadā atmaksāja aizņēmumu pamatsummu 2 332 448 EUR (divi miljoni trīs simti trīsdesmit divi tūkstoši četri simti četrdesmit astoņi eiro) apmērā.

Procentu maksājumi par aizņēmumiem no Valsts kases un citām iekšzemes kredītiestādēm izpildīti par 25,84% no 2019.gada procentu izdevumu plāna ar izmaiņām. Salīdzinājumā ar 2018.gadu procentu maksājumi ir samazinājušies par 17 637 EUR jeb 80,06%. Samazinājums skaidrojams ar izmaiņām procentu likmēs un pamatsummas dzēšanu aizdevumiem, kuriem procentu likme ir lielāka par nulli.

**Galvojumi**

2019.gadā pašvaldība ir noslēgusi galvojuma līgumu ar Valsts kasi par projekta “Katlu tehnoloģiskā iekārtu pārbūve Cēsu 31KM” realizēšanu SIA “Limbažu siltums” 2 109 662,31 EUR apmērā.

**2.2. Pašvaldības līdzdalība kapitālsabiedrību pamatkapitālā**

Salīdzinot ar iepriekšējo pārskata gadu, 2019.gadā ilgtermiņa finanšu ieguldījumi palielinājušies par 197 460 EUR.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr.  p.k | Kapitālsabiedrības nosaukums | Pašvaldības līdzdalība pamat-kapitālā  % | Pašu kapitāls 2019.gada sākumā  (pašvaldības daļa)  EUR | Pamat-kapitāla palielinājums 2018.gadā (nauda)  EUR | 2019.gada finanšu rezultāts | | Samazināta ilgtermiņa ieguldījumu pārvērtēšanas rezerve  EUR | Pašu kapitāls 2019.gada beigās  (pašvaldības daļa)  EUR |
| Peļņa vai zaudējumi | Summa EUR |
| 2 | Limbažu pilsētas SIA „Namsaimnieks” | 100 | 527 513 | 0 | Peļņa | 1 610 | 0 | 529 123 |
| 4 | SIA „Limbažu slimnīca” | 54.446 | 556 835 | 0 | Peļņa | 2328 | 0 | 559 163 |
| 5 | Limbažu pilsētas SIA „Limbažu komunālserviss” | 100 | 926 068 | 19 675 | Peļņa | 46 373 | -1 460 | 990 656 |
| 6 | Limbažu pilsētas SIA „Limbažu siltums” | 100 | 2 422 045 | 31 739 | Peļņa | 105 365 | 0 | 2 559 149 |
| 7 | SIA „Olimpiskais centrs „Limbaži”” | 51.80 | 60 389 | 0 | Zaudējumi | -8170 | 0 | 52 219 |
| 8 | SIA Ziemeļvidzemes atkritumu apsaimniekošanas organizācija” | 4.801 | 135 187 | 0 | Peļņa | Pašvaldības finanšu pārskatu neietekmē, jo pašvaldībai pieder mazāk par 20% pamatkapitāla | | 135 187 |
| 9 | A/s „Cata” | 19.626 | 667 122 | 0 | Peļņa | 667 122 |
|  | Kopā: | x | 5 295 159 | 51 414 | x | 147 506 | -1 460 | 5 492 619 |

Visas Limbažu novada pašvaldības izšķirošajā ietekmē esošās kapitālsabiedrības , izņemot SIA “Olimpiskais centrs “Limbaži””, 2019.gadu noslēgušas ar peļņu. Saskaņā ar kapitālsabiedrību dalībnieku sapulces lēmumiem, peļņa tiks investēta uzņēmumu attīstībā.

Limbažu novada pašvaldība 2020.gadā plāno ieguldīt kapitālsabiedrību pamatkapitālā 51399 EUR, no tā SIA “Limbažu siltums “31739 EUR , bet Limbažu pilsētas SIA “Limbažu komunālserviss” 19660 EUR.

**2.3. Pašvaldības īpašumu novērtējums**

Pašvaldības īpašumu kopējā vērtība bija 56 818 564 EUR, t.sk.:

1. Pamatlīdzekļi

1.1. Zeme, ēkas un būves 38 489 142 EUR (2018. gadā kopā ar ieguldījuma īpašumiem - 41 833 418 EUR, 2017.gadā kopā ar ieguldījuma īpašumiem - 39 585 639 EUR), t.sk. dzīvojamais fonds 15 617 EUR, nedzīvojamās ēkas 18 479 753 EUR, transporta būves 12 977 559 EUR, zeme 1 600 831 EUR, inženierbūves 4 662 920 EUR, pārējais nekustamais īpašums 752 462 EUR;

1.2. Turējumā nodotie valsts un pašvaldību īpašumi 4 518 541 EUR (2018.gadā kopā ar ieguldījuma īpašumiem- 5 812 528 EUR, 2017.gadā kopā ar ieguldījuma īpašumiem – 2 077 691EUR), t.sk. ēkas un būves 4 188 053EUR, citi īpašumi 330 488 EUR;

1.3. Bioloģiskie un pazemes aktīvi 989 823 EUR (2018.g.- 952 324 EUR, 2017.g. – 934 456 EUR), t.sk. pazemes aktīvi 744 806 EUR, mežaudzes -234 916 EUR, pārējie – 10 101 EUR;

1.4. Pārējie pamatlīdzekļi 7 265 740 EUR (2018.gadā kopā ar ieguldījuma īpašumiem - 5 519 959 EUR, 2017.gadā kopā ar ieguldījuma īpašumiem – 8 000 218 EUR), t.sk. tehnoloģiskās iekārtas un mašīnas 95 842 EUR, pārējie pamatlīdzekļi 3 600 622 EUR, pamatlīdzekļu izveidošana un nepabeigtā būvniecība 3 546 875 EUR, ilgtermiņa ieguldījumi nomātajos pamatlīdzekļos 22 401 EUR.

2. Ieguldījuma īpašumi

2.1. Zeme, ēkas un būves 4 367 848 EUR, t.sk. dzīvojamais fonds 576 472 EUR, nedzīvojamās ēkas 1 000 831 EUR, transporta būves 224 082 EUR, zeme 2 360 085 EUR, inženierbūves 104 666 EUR, pārējais nekustamais īpašums 101 712 EUR;

2.2. Turējumā nodotie valsts un pašvaldību īpašumi 1 119 117 EUR, t.sk. zeme 6993 EUR, ēkas un būves 1 112 124 EUR.

2.3. Pārējie pamatlīdzekļi 68 353 EUR, t.sk. ieguldījuma īpašumu nepabeigtā celtniecība 61 628 EUR, pārējie pamatlīdzekļi 6 725 EUR.

Pašvaldībai ir kadastra numuri par 2 185 zemes vienībām 5754,7503 ha kopplatībā, no kuriem īpašumā un valdījumā ir 2 185 zemes vienības 5754,7503 ha, t.sk. lauksaimniecībai izmantojamā zeme 1126,854 ha, mežs 451,10 ha, krūmāji 79,9141 ha, purvs 47,1771 ha, zeme zem ūdeņiem un dīķiem 2072,777 ha, zeme zem ēkām un pagalmiem 197,2977 ha, zeme zem ceļiem 1118,0077 ha, pārējā zeme 661,6227 ha.

**3. PERSONĀLS**

2019.gadā Limbažu novada pašvaldības administrācijā strādā 227 darbinieki.

Administrācijas vadībā un nodaļās kopā strādā 100 darbinieki, pašvaldības struktūrvienībās - 7 (septiņās) pagastu pārvaldēs nodarbināti 85 darbinieki, kā arī 42 iestāžu vadītāji/direktori.

Sadalījumā pa dzimumiem – 137 jeb 60,35% sievietes, vīrieši 90 jeb 39,65%.

Sadalījumā pa vecumiem – līdz 25 gadiem 3 jeb 1,32% darbinieki, no 26-45 gadiem 72 jeb 31,72% darbinieki, no 46 – 62 gadiem 122 jeb 53,75% darbinieki, no 62 gadiem 30 jeb 13,22% darbinieki.

123 jeb 54,19% darbiniekiem ir augstākā izglītība, no tiem 54 jeb 23,79% darbiniekiem augstākā izglītība (bakalaurs), 28 jeb 12,33% darbiniekiem (maģistratūra) un 1 jeb 0,44% darbiniekiem (doktora grāds), 43 jeb 18,94% darbiniekiem ir vispārējā vidējā izglītība, 46 jeb 20,26% darbiniekiem vidējā speciālā izglītība, 15 jeb 6,61% darbiniekiem ir pamata izglītība.

2019.gadā 151 darbinieks nosūtīts pašvaldības darbinieku profesionālo zināšanu un izglītības līmeņa paaugstināšanai uz semināriem un kursiem.

**4. KOMUNIKĀCIJA AR SABIEDRĪBU**

**4.1. Pasākumi, kas veikti sabiedrības informēšanai un izglītošanai**

 Lai skaidrotu iedzīvotājiem pašvaldības un domes darbu, pieņemtos lēmumus un aktualitātes, Limbažu novada pašvaldība 2019.gadā izmantojusi dažādus informācijas kanālus. Reizi mēnesī 8690 eksemplāru tirāžā tiek izdots Limbažu novada pašvaldības bezmaksas informatīvais izdevums “Limbažu Novada Ziņas”. Pašvaldības informatīvajā izdevumā tiek atspoguļoti un skaidroti pašvaldības lēmumi, īstenotie projekti, aktualitātes kultūrā, izglītībā, uzņēmējdarbībā, sociālajā un citās jomās. Komunikācijai ar iedzīvotājiem tiek izmantota pašvaldības tīmekļa vietne [www.limbazi.lv](http://www.limbazi.lv). Lai veicinātu informācijas apmaiņu ar iedzīvotājiem, sociālajos tīklos facebook.com un Twitter.com izveidoti Limbažu novada pašvaldības konti, kuros regulāri tiek papildināta un uzturēta informācija par notikumiem pašvaldībā un novadā.

Pašvaldība 2019. gadā turpināja sadarbību ar Vidzemes TV, radio SWH un laikrakstu “Auseklis”.

Iedzīvotājiem ir iespējams tikties klātienē ar pašvaldības vadību, domes deputātiem un speciālistiem viņu pieņemšanas laikos, lai pārrunātu sev interesējošos jautājumus un sadarbības iespējas, kā arī piedalīties komiteju un domes sēdēs.

Lai iesaistītu iedzīvotājus pašvaldības darbā, lēmumu pieņemšanā, kā arī uzklausītu iedzīvotāju viedokli, pilsētā un pagastos turpinājās darbs iedzīvotāju konsultatīvās padomēs. Pašvaldība iespēju robežās katru gadu organizē tikšanos ar iedzīvotājiem, lai atbildētu uz iedzīvotājus interesējošiem jautājumiem, uzklausītu problēmjautājumus, izskaidrotu pašvaldības pieņemtos lēmumus, informētu par pašvaldības paveiktajiem un plānotajiem darbiem, kā arī, lai noskaidrotu iedzīvotāju viedokli būtiskos jautājumos.

Lai nodrošinātu iedzīvotājiem iespēju iepazīties ar domes aktuālo informāciju, kārtējo domes sēžu darba kārtību un citiem jautājumiem, pašvaldības ēkas 1. stāvā darbojas informācijas stends un Klientu apkalpošanas centrs.

Lai veicinātu Limbažu novada atpazīstamību un uzsvērtu labās prakses piemērus būvniecības procesā Limbažu novadā, pašvaldība 2019.gadā piedalījās divos konkursos, kas saistīti ar būvniecību:

* Konkursā “Ilgtspējība arhitektūrā, būvniecībā, dizainā 2019” Limbažu peldbaseins ieguva 1.vietu. Konkursu organizēja Biedrība “BDCC” sadarbībā ar Ekonomikas ministriju un Būvniecības valsts kontroles biroju. Konkursa mērķis bija meklēt un izcelt objektus, kuru vērtība izpaužas ekonomiskos ekspluatācijas izdevumos, pietiekamā gaisa apmaiņas daudzumā un draudzīgumā videi un cilvēkam, ko nosaka kvalitatīvu materiālu izmantojums. Konkursā bija četras nominācijas: Ilgtspējīgākā ēka, Ilgtspējīgākais projekts, Ilgtspējīgākā publiskā ārtelpa, Ilgtspējīgākā studentu ideja. Limbažu novada pašvaldība startēja nominācijā ‘’Ilgtspējīgākā ēka’’ kategorijā "Sabiedrisks objekts", piesakot pašvaldības būvi - Limbažu pilsētas daudzfunkcionālais sporta un veselības komplekss.
* 2019.gada martā norisinājās skates “Gada labākā būve Latvijā 2018” fināls. Līdz skates 3. kārtai, finālam nokļuva divas, no trim pieteiktajām Limbažu novada pašvaldības būvēm - Limbažu peldbaseins un Viļķenes pirmsskolas izglītības iestāde. Un abas skatē ieguva 2. vietu! Vērtējot skatei pieteiktās būves, vērā tika ņemti konstruktīvie risinājumi, inovatīvu risinājumu izmantojums, energoefektivitāti veicinošu risinājumu pielietojums, inženierbūves darbu sarežģītība, iebūvēto materiālu kvalitāte, darbu izpildes kvalitāte un sabiedrības ieguvums. Latvijas Būvnieku asociācija un Latvijas Būvinženieru savienība skati “Gada labākā būve Latvijā” organizē jau 21. gadu, lai veicinātu būvniecības procesa kvalitāti, nosakot un popularizējot labākās būves un labās prakses piemērus būvniecības procesā Latvijā un ārzemēs, veicinātu profesionālo izaugsmi un darba kvalitāti nozarē, kā arī izteiktu atzinību un motivētu nozares pārstāvjus profesionāliem izaicinājumiem akcentējot būvniecības procesa gala rezultātu – būvi.

**4.2. Pasākumi sabiedrības viedokļa izzināšanai par apmierinātību ar iestādes darba kvalitāti un to rezultāti**

Lai uzlabotu Limbažu novada pašvaldības policijas darbu, pašvaldība aicināja iedzīvotājus piedalīties aptaujā un atbildēt uz jautājumiem, kas saistīti ar sabiedriskās kārtības un drošības jautājumiem Limbažu novadā. Aptaujā piedalījās 156 iedzīvotāji.

2019.gadā turpinājās aptauja par Limbažu pilsētas labiekārtojumu.

2019.gadā, ņemot vērā iedzīvotāju aptaujas rezultātus, Limbažu novada pašvaldība atteicās no ieceres veidot piemiņas vietu pie Mucenieku tilta, Latvijas un Igaunijas karavīriem, kuri 1919. gada 20. jūnijā cīnījās kaujās pie Limbažiem. Atbalsts piemiņas vietas izveidei tika pausts 94 anketās, bet pretējs viedoklis bija 214 anketās.

**4.3. Sadarbība ar nevalstisko sektoru un iedzīvotājiem**

Ik gadu caur dažādām atbalsta programmām pašvaldība piešķir līdzfinansējumu, gan iedzīvotāju, gan biedrību, nodibinājumu un reliģisko organizāciju iniciatīvu īstenošanai.

2019.gadā Limbažu novada pašvaldība izstrādāja noteikumus “Par Limbažu novada pašvaldības līdzfinansējumu nevalstiskajām organizācijām un reliģiskajām organizācijām”, lai finansiāli atbalstītu Limbažu novada biedrības, kuras pastāvīgi:

* piedalās pašvaldības kompetencē esošo funkciju īstenošanā;
* piesaista vietējos resursus un brīvprātīgo darbu sabiedriski nozīmīgos projektos;
* īsteno neformālās izglītības programmas dažādām iedzīvotāju sociālajām grupām;
* veicina jauniešu iniciatīvas;
* īsteno veselības veicināšanas aktivitātes;
* īsteno ģimenes atbalsta programmas;
* īsteno senioru brīvā laika pavadīšanas dažādošanu un dzīves kvalitātes uzlabošanu;
* sniedz atbalstu, īsteno pasākumus atkarību mazināšanai;
* īsteno Limbažu novada tēla atpazīstamību, popularizēšanu;
* iesaista cilvēkus ar invaliditāti un rada viņiem pieejamu informatīvo un fizisko vidi;
* veicina integrācijas un reemigrācijas procesus Limbažu novada pašvaldībā;
* uztur, atjauno, saglabā Limbažu novadā esošus kultūras un vēstures pieminekļus, sakrālās būves;
* veicina sadarbību starp nevalstiskām organizācijām un pašvaldību.

Šo iniciatīvu īstenošanai Limbažu novada pašvaldības budžetā paredzēti 25 000 EUR, vienas iniciatīvas īstenošanai var saņemt finansējumu līdz 3000 EUR.

Papildus tam, ik gadu pašvaldība paredz finansējumu atbalsta programmā "Par finansiāla atbalsta saņemšanas kārtību Limbažu novada amatiermākslas kolektīviem". Finansējuma piešķiršanas mērķis ir sekmēt aktivitāšu pieejamību novada amatiermākslas kolektīviem, veicināt kolektīvu aktivitāti un radošumu, atbalstot uz rezultātu vērstas amatiermākslas aktivitātes, popularizējot Limbažu novada tēlu. Limbažu novada pašvaldības finansiālo atbalstu līdz 700 EUR var saņemt Limbažu novada pieaugušo un bērnu amatiermākslas kolektīvi:

* kori, vokālie ansambļi,
* pūtēju orķestri, instrumentālie ansambļi,
* deju kolektīvi,
* amatierteātri, studijas,
* folkloras vai tautas mūzikas instrumentu kolektīvi,
* tautas lietišķās mākslas kolektīvi.

Limbažu novada pašvaldības līdzfinansējumu līdz 700 EUR var saņemt arī kultūras projektu konkursā. Tā mērķis ir sekmēt Limbažu novadam nozīmīgus kultūras projektus, kas veicina kultūras mantojuma pieejamību plašam novada iedzīvotāju lokam, un atbalstīt jaunrades un pētniecības projektus, veicinot uz rezultātu vērstas kolektīvas vai individuālas kultūras aktivitātes, iezīmējot Limbažu novada savdabību. Kopējais konkursam apstiprinātais finansējums 2019. gadā ir 5600 EUR.

2019.gadā finansējums 10 000,00 EUR apmērā paredzēts arī “Nevalstisko organizāciju projektu konkursā”. Projektu konkursa mērķis ir atbalstīt sabiedriski nozīmīgu programmu, projektu un pasākumu īstenošanu Limbažu novadā, veicināt iedzīvotāju aktivitāti un līdzdalību aktuālu problēmu risināšanā, sekmējot viņu dzīves kvalitātes uzlabošanos, kā arī veicināt sadarbību starp pašvaldību un nevalstiskajām organizācijām, iedzīvotājiem. Pašvaldības līdzfinansējumu līdz 1000 eiro apmērā var saņemt tās nevalstiskās organizācijas, kuru projekti:

* paredz sabiedriski nozīmīgu programmu, projektu un pasākumu īstenošanu Limbažu novadā un atbilst konkursa mērķiem;
* piesaista ievērojamus vietējos resursus un brīvprātīgo darbu sabiedriski nozīmīgos projektos;
* īsteno neformālās izglītības programmas dažādām iedzīvotāju sociālajām grupām;
* piedāvā brīvā laika pavadīšanas dažādošanas un kvalitātes uzlabošanas iespējas;
* veicina jauniešu nodarbinātību, profesionālo orientāciju un karjeras izvēles iespējas;
* dažādo jauniešu brīvā laika pavadīšanas iespējas un veicina jauniešu iniciatīvas, īpaši lauku teritorijās;
* veicina drošas un sakārtotas vides veidošanos Limbažu novadā;
* nodrošina vai piedāvā jaunus sociālos pakalpojumus noteiktai sociālai iedzīvotāju grupai;
* īsteno dažādu atkarību mazinošus pasākumus;
* iesaista cilvēkus ar īpašām vajadzībām un rada viņiem pieejamu informatīvo un fizisko vidi.

Piemērām, šī projekta ietvaros biedrība sporta klubs “Sudraba pērle” Limbažu pludmalē, blakus laivu novietnei uzstādīja masīvu metālā āra vingrošanas kompleksu. Biedrība “Mantrači” iegādājās bungu komplektu un basģitāru nodarbību organizēšanai un ansambļa izveidei. Savukārt Limbažu rajona Mednieku kolektīvs “Pāle” iegādājās krūmgriezi un motorzāģi, lai izveidotu 4 makšķerēšanas vietas un organizētu teritorijas sakopšanas talkas.

Atbalsta programmā “Daudzdzīvokļu dzīvojamo māju piesaistīto zemesgabalu labiekārtošana un dzīvojamo māju renovācija” pašvaldības līdzfinansējumu kopumā līdz 5000 eiro var saņemt:

* piebraucamo ceļu, stāvlaukumu un gājēju celiņu būvniecībai, pārbūvei vai atjaunošanai;
* bērnu rotaļu laukumu būvniecībai vai pārbūvei;
* energoefektīva apgaismojuma izveidei;
* mājas vai tās daļas pārbūvei, atjaunošanai, tajā skaitā restaurācijai;
* bīstamo vai bojāto koplietošanas inženiertīklu pārbūvei, atjaunošanai;
* būvniecības veikšanai nepieciešamās dokumentācijas izstrādei.

Šīs atbalsta programmas ietvaros 2019.gadā Limbažu pilsētas daudzdzīvokļu māju piesaistīto zemesgabalu labiekārtošanai un dzīvojamo māju renovācijai tika paredzēti 26 000 EUR, bet pagastu teritorijā esošos daudzdzīvokļu māju piesaistīto zemesgabalu labiekārtošanai un dzīvojamo māju renovācijai tika paredzēti 10 000,00 EUR

Konkursa “Limbažu vēsturiskā centra ēku fasāžu un jumtu renovācija” ietvaros pieejamais finansējums ir 20 000 EUR (viena projekta īstenošanai vienam īpašumam piešķirtais pašvaldības finansējums var būt līdz 6500 EUR, tajā skaitā ēku fasāžu renovācijai – līdz 1500 EUR, un jumta renovācijai līdz 5000 EUR.). Pašvaldība šo atbalsta veidu īstenoja ar mērķi veicināt Limbažu pilsētas vēsturiskā centra ēku īpašnieku, apsaimniekotāju un iedzīvotāju atbildību par sava nekustamā īpašuma vizuālo un tehnisko stāvokli, atjaunot kultūrvēsturiskā mantojuma objektus, uzlabot vides kvalitāti un izcelt arhitektoniskās vērtības. Konkursā var piedalīties: ēku īpašnieki, apsaimniekotāji un iedzīvotāju grupas, kuru nekustamais īpašums atrodas Limbažu pilsētas vēsturiskā centrā, Cēsu ielā, posmā no Baumaņu Kārļa laukuma līdz Zāles ielai, Ģildes ielā, Burtnieku ielā, posmā no Baumaņu Kārļa laukuma līdz Lībiešu ielai, Lībiešu ielā, Parka ielā, posmā no Baumaņu Kārļa laukuma līdz Mazā parka ielai, Dārza ielā, posmā no Jūras ielas līdz Jaunai ielai, Jaunā ielā, posmā no Jūras ielas līdz Parka ielai, Mazā Parka ielā, Jūras ielā, posmā no Baumaņu Kārļa laukuma līdz Ievu ielai un Pļavu ielā.

Limbažu novada pašvaldība ir izveidojusi atbalsta programmu dzīvojamo māju kanalizācijas pievadu izbūvei Tās mērķis ir veicināt Limbažu novada administratīvās teritorijas iedzīvotāju atbildību par vides kvalitātes uzlabošanu, ierobežot vides piesārņošanu, atbalstīt vides aizsardzības pasākumus, nodrošinot iespēju saņemt līdzfinansējumu dzīvojamo māju kanalizācijas pievadu izbūvei. Pašvaldības līdzfinansējuma apjoms vienas dzīvojamās mājas kanalizācijas pievada izbūvei ir ne lielāks kā 50 % no kopējām atbalstāmajām izmaksām un nepārsniedz 714,00 EUR pilsētas teritorijā, 1071,00 EUR ciemu teritorijās. Centralizēto kanalizācijas pakalpojumu sniedzēja, kura darbības teritorijā atrodas dzīvojamā māja, līdzfinansējuma apjoms vienas dzīvojamās mājas kanalizācijas pievada izbūvei ir ne lielāks kā 20 % no kopējām atbalstāmajām izmaksām un nepārsniedz 286,00 EUR pilsētas teritorijā, 429,00 EUR ciemu teritorijās.

 Ik gadu Limbažu novada pašvaldība aicina arī jaunos uzņēmējus un biznesa ideju autorus iesniegt pieteikumus konkursam “Atbalsts komercdarbības uzsākšanai Limbažu novadā”. Konkursā ir iespēja pretendēt uz finansiālu atbalstu līdz 3000 EUR. Limbažu novada pašvaldība sadarbībā ar Limbažu novada konsultatīvo uzņēmēju padomi konkursu organizē jau 4 gadus. Līdz šim atbalstu saņēmušas dažādas biznesa idejas – konditorejas izstrādājumu ražošana, slinga terapijas kabineta izveide, dizaina aģentūras izveide, dabīgu ķermeņa un nagu kopšanas līdzekļu ražošana, fizioterapijas kabineta izveide, dizaina mēbeļu ražošana, saliekamo koka ēku un konstrukciju ražošana un citas idejas. Konkursa ietvaros kopējais pieejamais finansējums ir 13 000 EUR.

Limbažu novadā ik gadu tiek atbalstītas arī sporta aktivitātes. Papildus pieejamajiem pakalpojumiem Limbažu un Salacgrīvas novadu sporta skolā un SIA “Olimpiskais centrs “Limbaži””, pašvaldībā darbojas atbalsta programmas sportistiem. Sporta aktivitāšu atbalstam 2019.gadā paredzēts finansējums 12 800,00 EUR apmērā, bet „Augstu sasniegumu sporta programmai” 20 000,00 EUR. Šajās programmās atbalstītas tādas aktivitātes kā boksa kluba izveide, treniņnometnes vieglatlētikā, smaiļošanā un kanoe airēšanā, hokeja treniņi u.c.

Limbažu novada pašvaldība, piešķirot līdzfinansējumu, atbalsta arī biedrības, kuras pretendē uz Eiropas Lauksaimniecības fonda lauku attīstībai finansējumu, kurš tiek koordinēts caur biedrību “Jūrkante” un biedrību “Vidzemes lauku partnerība “Brasla”.



2019.gadā BDR “Viļķenes brīvprātīgo ugunsdzēsēju biedrība” Eiropas Lauksaimniecības fonda lauku attīstībai finansētās Latvijas Lauku attīstības programmas 2014.-2020.gadam apakšpasākuma “Darbību īstenošana saskaņā ar sabiedrības virzītas vietējās attīstības stratēģiju” ietvaros iesniedza projekta pieteikumu ekipējuma un aprīkojuma iegādei. Limbažu novada pašvaldība biedrībai bija palīdzējusi ar automašīnas iegādi, bet, lai brīvprātīgie ugunsdzēsēji varētu pilnvērtīgi un droši sniegt palīdzību visos gadījumos, projekta ietvaros bija paredzēts iegādāties arī aprīkojumu un ekipējumu. Tā īstenošanai pašvaldība biedrībai piešķīra līdzfinansējumu 10% apmērā.

Eiropas Lauksaimniecības fonda lauku attīstībai un Limbažu novada pašvaldības līdzfinansētā un biedrības "Vidzemes lauku partnerība “Brasla”" atbalstītā projektā "Umurgas sporta zāles aprīkojums", Umurgas skolas sporta zālei iegādāts jauns sporta aprīkojums - futbola, handbola, florbola, volejbola, basketbola un boksa aprīkojumu, kā arī velotrenažieri un TRX piekares sistēmu. Tas nodrošinās iespēju Umurgā organizēt kvalitatīvus treniņus un novada mēroga sacensības.

Vidrižos izveidots jauns bērnu rotaļu laukums - Vidrižu pamatskolas teritorijā uzstādītas septiņas rotaļu iekārtas, tajā skaitā, četrus dažādus rotaļu kompleksus, kuros iespējams kāpt, šļūkt, rāpties, vilcienu un divu veida šūpoles. Rotaļu iekārtas uzstādītas Eiropas Lauksaimniecības fonda lauku attīstībai un Limbažu novada pašvaldības līdzfinansētā un biedrības "Vidzemes lauku partnerība “Brasla”" atbalstītā projekta "Iekārtots Vidrižu ciema rotaļu laukums" ietvaros.



Lai arī turpmāk Viļķenes un citu novada pagastu iedzīvotājiem būtu nodrošināta trenažieru zāles pieejamība, Limbažu novada dome 2019.gadā savā pārziņā pārņēma biedrības “Optimistu klubs” trenažieru zāles inventāru, jo biedrībai nebija pietiekami resursi trenažiera zāles uzturēšanai.

**5. 2020.GADĀ PLĀNOTIE PASĀKUMI**

Lai nodrošinātu kvalitatīvas izglītības pieejamību, 2020. gadā turpināsies Limbažu novada pašvaldības izglītības iestāžu mācību vides uzlabošana, gan apgūstot Eiropas Savienības fondu finansējumu, gan ieguldot pašvaldības budžeta līdzekļus, gan ņemot aizņēmumus Valsts kasē. 2020. gadā noslēgsies Limbažu novada ģimnāzijas dienesta viesnīcas rekonstrukcija projekta "Limbažu novada ģimnāzijas mācību vides uzlabošana" ietvaros, Umurgas pamatskolas sporta zāles jumta nomaiņa, tāpat tiks veikti dažādi nelieli remontdarbi izglītības iestāžu mācību telpu sakārtošanā.

Ceļu sakārtošana un attīstība, ir jautājums, kurš ir bijis un būs aktuāls vienmēr. Diemžēl finansējums nav pietiekams, lai varētu sakārtot visus pilsētas un pagastu ceļus, tādēļ pašvaldība ik gadu iegulda papildus finansējumu seguma atjaunošanai un uzlabošanai. Lai attīstītu iedzīvotāju vajadzībām atbilstošu infrastruktūru, 2020. gadā tiks veikti Limbažu pagasta ceļa "Šķērstiņi -Pīlādži" pārbūves darbi ELFLA projekta (Nr.19-09-A00702-000009) “Limbažu novada pašvaldības grants ceļu pārbūve Katvaru un Limbažu pagastos” ietvaros, kuriem budžetā ir plānots pašvaldības līdzfinansējums 237 171,00 EUR apmērā, kā arī tiks veikta ceļa "Birznieki-Draužas" pārbūve Katvaru pagastā.

Lai radītu uzņēmējdarbības attīstībai labvēlīgu vidi, 2020. gadā turpināsies darbs pie Tīruma ielas pārbūves ERAF projekta (Nr.3.3.1.0/19/I/002) “Limbažu pilsētas A teritorijas labiekārtošana uzņēmējdarbības attīstībai” ietvaros, izmatojot struktūrfonda finansējumu un piešķiro aizdevumu. Projektā "Limbažu pilsētas A daļas degradēto teritoriju revitalizēšana, uzlabojot pieejamību" pavasarī noslēgsies Mehanizācijas ielas, Limbažos, pārbūve darbi. Projektā "Degradētās teritorijas revitalizācija Limbažu pilsētas A daļā, izbūvējot ražošanas telpas" paredzēts uzsākt ražošanas ēkas izbūvi Meliorācijas ielā 14, Limbažos (plānotās izmaksas ap 3 miljoni eiro). Lai uzlabotu ceļu pieejamību un kvalitāti, radītu uzņēmējdarbībai labvēlīgu vidi un nodrošinātu tūrisma potenciāla izmantošanu, par pašvaldības budžeta līdzekļiem tiks veikts Cēsu ielas remonts Limbažos posmā no Baumaņu Kārļa laukuma līdz veikala "Maxima" iebrauktuvei, Mazās noliktavu ielas un Uzvaras ielas remonts Limbažos, kā arī vairāku ielu un ceļu seguma atjaunošana visā novadā.

Lai uzlabotu pašvaldības īpašumā esošo ēku energoefektivitāti, 2020. gadā noslēgsies pašvaldības administratīvās ēkas Rīgas ielā 16, Limbažos, energoefektivitātes paaugstināšanas būvdarbi ERAF projekta (Nr.4.2.2.0/17/I/079) “Pašvaldības administratīvās ēkas energoefektivitātes paaugstināšana” ietvaros, kuriem budžetā ir plānots pašvaldības līdzfinansējums 115 762,00 EUR apmērā. 2020. gadā noslēgsies Skultes multifunkcionālā centra izbūves būvdarbi EJZF projekta (Nr.18-09-FL05-F043.0202-000006) “Multifunkcionālais Skultes centrs” ietvaros, kuriem budžetā ir plānots pašvaldības līdzfinansējums 78 639,70 EUR apmērā.

Lai nodrošinātu sociālās aprūpes infrastruktūras attīstību atbilstoši sabiedrības vajadzībām, piesaistot Eiropas Reģionālās attīstības fonda līdzfinansējumu projektā "Pakalpojumu infrastruktūras attīstība deinstitucionalizācijas plāna īstenošanai Limbažu novadā" paredzēts uzsākt ēkas būvniecību Limbažos grupu dzīvokļu un atelpas brīža pakalpojumu nodrošināšanai Cēsu ielā 7.

Būtisks jautājums, kas pašvaldībai jārisina 2020. un 2021. gadā, ir nepietiekamais un novecojošais dzīvojamo platību skaits Limbažos. Pašvaldībai jārisina gan pašvaldības īres un sociālās dzīvojamās telpu vajadzība, kas izriet no likuma „Par palīdzību dzīvokļa jautājumu risināšanā” prasībām, gan jāmeklē investori, kas varētu veikt iedzīvotāju pirktspējai atbilstošu mājokļu celtniecību. Jaunas dzīvojamās platības ir būtisks faktors, kas ļautu piesaistīt novadam jaunas ģimenes un veicinātu iedzīvotāju skaita pieaugumu.

**6. PIELIKUMI**

1. Neatkarīgu revidentu ziņojums.

1. Latvijas Republikas administratīvo teritoriju un teritoriālo vienību zemes pārskats uz 2018. gada 1. janvāri, VZD [↑](#footnote-ref-1)
2. Avots: Pilsonības un migrācijas lietu pārvaldes statistikas dati [↑](#footnote-ref-2)
3. Avots: Nodarbinātības valsts aģentūras statistikas dati [↑](#footnote-ref-3)